title: HMNZS Arbutus

text: Toisen maailmansodan päätyttyä alus osallistui helmikuussa 1947 kahden kuukauden purjehdukseen Tyynellä valtamerellä. Tahitilla alusta vartioineet miehet olivat humalassa, jolloin väkijoukko yritti tunkeutua alukseen. Huhtikuussa aluksen miehistö osallistui heikon palkan ja huonojen työolosuhteiden aiheuttamaan kapinaan.


title: HMNZS Arbutus

text: Alus palautettiin Britannian kuninkaalliselle laivastolle vuonna 1948 ja se romutettiin elokuussa 1951.


title: Kevin McCarthy (poliitikko)

text: Kevin McCarthy (s. 1965) on yhdysvaltalainen republikaanipoliitikko ja vuodesta 2006 alkaen Kaliforniasta valittu edustajainhuoneen jäsen. Kesästä 2014 alkaen hän on toiminut edustajainhuoneen republikaaniryhmän johtajana.


title: Kevin McCarthy (poliitikko)

text: McCarthy ilmoitti syyskuussa 2015 pyrkivänsä edustajainhuoneen puhemieheksi. Kampanjan suosio laski sen jälkeen, kun hän televisiossa pyrki heittämään epäilyksiä presidenttiehdokas Hillary Clintonia kohtaan. McCarthy huomautti, kuinka selvästi Clintonin kannatusluvut ovat laskeneet sen jälkeen, kun republikaanit perustivat tutkintakomission selvittämään tämän toimia ulkoministerinä. Clinton sai McCarthyn puheista tukea syytteilleen, joiden mukaan tutkinta on pelkkää politikointia, jonka päämäärä on vahingoittaa Clintonia. McCarthy ilmoittikin 8.10.2015 jättäytyvänsä pois puhemieskilvasta.


title: Kevin McCarthy (poliitikko)

text: Vuoden 2018 täytevaalien jälkeen republiskaanit ovat edustajainhuoneessa vähemmistönä. McCarthy valittiin jälleen edustajainhuoneen republikaaniryhmän johtajaksi.


title: Työmies–Eteenpäin

text: Työmies–Eteenpäin oli Wisconsinin Superiorissa vuosina 1950–1998 ilmestynyt amerikansuomalainen kommunistinen sanomalehti.


title: Työmies–Eteenpäin

text: "Työmies–Eteenpäin" syntyi, kun New Yorkin osavaltion Yonkersissa julkaistu "Eteenpäin" yhdistettiin Superiorissa ilmestyneeseen "Työmieheen". Lehden kustantajana toimi Työmies Society. Päätoimittajana työskenteli aluksi G. M. Wästilä, vuosina 1972–1975 Frank Walli ja vuodesta 1975 lähtien Timo Poropudas. International Workers’ Orderin ja sen suomalaisen järjestön lakkauttamisen jälkeen "Työmies–Eteenpäin" toimi amerikansuomalaisten kommunistien tärkeimpänä yhdyssiteenä.


title: Työmies–Eteenpäin

text: Päivälehtenä aloittaneen julkaisun levikki oli aluksi noin 4 000 kappaletta. 1970-luvulla sen levikki laski alle puoleen ja ilmestymistiheys yhteen kertaan viikossa. 1990-luvulla "Työmies–Eteenpäin" ilmestyi enää vain kerran kuukaudessa. Vuonna 1986 sen rinnalle perustettiin englanninkielinen "The Finnish American Reporter", joka jatkaa toimintaansa poliittisesti sitoutumattomana julkaisuna.


title: Toveri (yhdysvaltalainen lehti)

text: Toveri oli Oregonin Astoriassa vuosina 1907–1931 ilmestynyt Amerikan Suomalaisen Sosialistijärjestön ja myöhemmin amerikansuomalaisten kommunistien sanomalehti. Suomalaissiirtolaisten yhdyssiteenä ja vasemmiston äänitorvena toiminut lehti kärsi historiansa aikana taustayhteisönsä sisäisistä erimielisyyksistä ja viranomaisten vainosta. "Toverin" sisarlehtenä ilmestyi naisten viikkolehti "Toveritar".


title: Toveri (yhdysvaltalainen lehti)

text: Oregonin Astoria oli 1900-luvun alussa Yhdysvaltojen länsiosan suurin suomalaiskeskus. Vuonna 1888 siellä alkoi ilmestyä ensimmäinen suomenkielinen sanomalehti "Uusi Kotimaa", ja vuodesta 1897 lähtien kaupungissa julkaistiin jatkuvasti ainakin yhtä suomalaista lehteä. Vuonna 1905 Astoriaan perustettiin Amerikan Suomalaisen Sosialistijärjestön paikallisosasto, joka kahden vuoden kuluttua päätti ryhtyä julkaisemaan sosialistijärjestön läntisen piirin lehteä "Toveria". Järjestön muut lehdet olivat Keskilännen "Työmies" ja itäisen piirin "Raivaaja".


title: Toveri (yhdysvaltalainen lehti)

text: "Toverin" kustannusyhtiöksi perustettiin kesäkuussa 1907 Western Workmen’s Cooperative Publishing Company -niminen yhtiö, joka vuonna 1919 muutettiin Pacific Development Societyksi. Lehden ensimmäinen numero ilmestyi 7. joulukuuta 1907. "Toveria" luettiin Oregonin, Washingtonin ja Kalifornian suomalaisyhteisöissä, joiden keskuksia olivat Astorian lisäksi Portland, Seattle, Aberdeen, Eureka, Fort Bragg, Berkeley ja San Francisco. Lehti levisi myös Kalliovuorten osavaltioiden kaivos- ja metsätyöläisasutuksiin. Sillä oli kirjeenvaihtajia ja asiamiehiä alueen kaikissa suomalaisissa sosialistiosastoissa. Astorian sosialistiosaston vaikutusvaltaa lisäsi koko maata varten tarkoitetun ja levikiltään paljon suuremman naisten viikkolehden "Toverittaren" perustaminen vuonna 1911.


title: Toveri (yhdysvaltalainen lehti)

text: Etnisenä sanomalehtenä "Toveri" muistutti Yhdysvaltojen satoja muita siirtolaislehtiä. Sen etusivu sisälsi amerikkalaislehdistä käännettyjä ja uutistoimistoilta saatuja kansallisia ja ulkomaanuutisia sekä Suomen lehdistä lainattuja artikkeleita kotimaan tapahtumista. Takasivulla oli Astorian ja sen suomalaisyhteisön uutisia ja sisäsivuilla kirjeenvaihtajien selostuksia lännen suomalaisasutusten tapahtumista. Sosialistilehtenä "Toveri" raportoi amerikkalaisen yhteiskunnan epäoikeudenmukaisuuksista, julisti luokkataistelua ja julkaisi teoreettisten kirjoitusten käännöksiä. Toisaalta lehti ylläpiti suomalaissiirtolaisten yhteenkuuluvuutta, toisaalta se kannatti työtätekevien kansainvälistä solidaarisuutta ja pyrki sulauttamaan lukijansa amerikkalaiseen työväenluokkaan. Tehtävien yhteensovittaminen ei aina ollut helppoa.


title: Toveri (yhdysvaltalainen lehti)

text: Amerikan sosialistiseen puolueeseen kuulunutta Suomalaista Sosialistijärjestöä repivät 1910-luvun alussa radikaalin Industrial Workers of the World -järjestön aiheuttamat ristiriidat. IWW sai kannatusta varsinkin Washingtonin metsätyöläisten keskuudessa, kun taas "Toveri" ja sen päätoimittaja Santeri Nuorteva asettuivat tukemaan kilpailevaa American Federation of Labor -ammattiliittoa. Nuortevan erottua "Toverin" johtoon valittiin vuonna 1913 IWW:tä kannattanut radikaali John Viita, joka muutti välittömästi lehden suunnan. Muutaman kuukauden kuluttua astorialaisten johtamat maltilliset vaihtoivat hänet virallista linjaa kannattaneeseen Eemeli Parrakseen ja hylkäsivät radikaalien ehdokkaan Taavi Heinon. Kiista huipentui huhtikuussa 1914 pidetyssä länsipiirin kokouksessa, joka vahvisti Suomalaisen Sosialistijärjestön virallisen linjan.


title: Toveri (yhdysvaltalainen lehti)

text: Yhdysvaltojen liityttyä ensimmäiseen maailmansotaan maassa alettiin vainota sodan vastustajia. Huomion kohteeksi joutui myös "Toveri", joka syksyllä 1917 oli tukenut Tyynenmeren rannikon telakkalakkoa. Marraskuussa 1918 poliisi pidätti lehden päätoimittajan William N. Reivon, liikkeenhoitaja A. J. Partasen, lehtiyhtiön johtokunnan puheenjohtajan Frank Niemen ja johtokunnan sihteerin Jack Kuivalan. Heitä syytettiin sodanaikaisen vakoilulain rikkomisesta ja kapinan lietsomisesta Yhdysvaltojen armeijan henkilökunnan keskuudessa. Syytösten perusteena olivat kaksi pamflettia, joita Toverin kirjakaupan väitettiin myyneen sotilaille: W. F. Riesin "Bees and Butterflies" ja George Ross Kirkpatrickin teoksen käännös "Sota – minkä tähden?". Oikeus vapautti Niemen ja Kuivalan, mutta Reivo ja Partanen tuomittiin toukokuussa 1919 kahden vuoden vankeusrangaistuksiin.


title: Toveri (yhdysvaltalainen lehti)

text: Sosialistien vastaista ”punakammoa” levittivät Suomen sisällissodan jälkimainingeissa varsinkin uskonnolismieliset suomalaissiirtolaiset. Kesällä 1919 Astoriaan perustettiin sotaveteraanien American Legion -järjestön osasto. Se järjesti elokuussa "Toverin" vastaisen boikotin, jonka seurauksena lehti menetti kevääseen 1921 saakka suurimman osan mainostuloistaan. Syyskuussa 1919 "Toveri" joutui luopumaan myös toimitiloistaan, mutta sosialistijärjestön länsipiirin varainkeruun avulla se onnistui hankkimaan uuden kiinteistön.


title: Toveri (yhdysvaltalainen lehti)

text: Lokakuun vallankumouksen seurauksena Amerikan Suomalainen Sosialistijärjestö jakautui enemmistön muodostaneisiin kommunisteihin ja vähemmistöön jääneisiin sosialisteihin. Sosialistipuolueeseen jäämistä kannattanut "Toverin" päätoimittaja John Välimäki jätti lehden keväällä 1920, ja hänen tilalleen tuli kommunisteihin liittymistä kannattanut Elis Sulkanen. Kevääseen 1921 mennessä lehti oli muuttunut Yhdysvaltain kommunistisen puolueen äänitorveksi.


title: Toveri (yhdysvaltalainen lehti)

text: Kommunisteihin liittymisen jälkeen "Toveri" joutui puoluejohdon ja sen suomalaisjärjestön tiukempaan määräysvaltaan. Se julkaisi entistä enemmän muista kommunistilehdistä lainattua aineistoa ja keskittyi uutisoinnissaan puoluetoimintaan ja Neuvostoliiton tapahtumiin. Kapitalismin kriitikistään huolimatta lehti säilytti päätoimittajansa Eemeli Parraksen johdolla kohtalaisen hyvät välit ilmestymispaikkakuntansa muuhun väestöön. Astorian keskustan joulukuussa 1922 hävittäneen tulipalon jälkeen "Toveri" oli kaupungin ainoa toimintakykyinen sanomalehti, ja se tarjosi kirjapainonsa kahden englanninkielisen lehden käytettäväksi.


title: Toveri (yhdysvaltalainen lehti)

text: 1920-luvun kuluessa "Toveri" muuttui yhä tiukemmin kommunistiseksi puoluelehdeksi, ja sen mahdollisuudet palvella paikallista suomalaisyhteisöä heikkenivät. Lehden tilaajamäärä laski, se alkoi tuottaa huomattavaa tappiota ja joutui turvautumaan Yhdysvaltain Suomalaisen Työväenjärjestön avustuksiin. Vuonna 1929 Kanadan viranomaiset kielsivät "Toverittaren" levittämiseen, mikä seuraavana vuonna johti lehden lakkauttamiseen. Suomalaisessa Työväenjärjestössä suunniteltiin myös "Toverin" lakkauttamista, mihin taloudellisten seikkojen ohella vaikuttivat kommunistien sisäiset erimielisyydet.


title: Toveri (yhdysvaltalainen lehti)

text: Yhdysvaltain Suomalainen Työväenjärjestö teki päätöksen "Toverin" lakkauttamisesta helmikuussa 1931 pidetyssä yleiskokouksessaan. Kustannusyhtiön johtokunta päätti toteuttaa sen välittömästi, ja lehden viimeinen numero määrättiin ilmestyväksi saman kuukauden 28. päivänä. Yhdysvaltojen viranomaiset olivat samaan aikaan suunnitelleet iskua paikallisia konflikteja aiheuttaneita Astorian kommunisteja vastaan. Helmikuun puolessavälissä he pidättivät kuusi suomalaista kommunistipuolueeseen kuuluvina ulkomaalaisina. Pidätetyiksi joutuivat "Toverin" päätoimittaja Eemeli Parras, aputoimittaja Väinö Finberg, ilmoituspäällikkö John Oravainen, kirjanpitäjä Matti Lakkila sekä kirjapainon työntekijät Oscar Mannisto ja Theodore Sauso. Maahanmuuttoviranomaisten käsitellessä heidän karkottamistaan miehet pyysivät lupaa muuttaa Neuvosto-Karjalaan, jonne oli siirtynyt paljon amerikansuomalaisia kommunisteja. Pyyntö kuitenkin evättiin, ja myöhemmin karkotettua Mannistoa lukuun ottamatta heidät lähetettiin Suomeen tammikuussa 1932. Matkalla karkotetut onnistuivat livahtamaan Saksan viranomaisilta, ja maaliskuussa he saapuivat Neuvosto-Karjalaan, jossa heitä odottivat työpaikat Kustannusliike Kirjassa.


title: Toveri (yhdysvaltalainen lehti)

text: "Toverin" lakattua sen lukijat pyrittiin siirtämään Wisconsinin Superiorissa ilmestyneelle "Työmiehelle". Astorian sosialistiosasto menetti äänenkannattajansa myötä suuren osan vaikutusvaltaansa Suomalaisessa Työväenjärjestössä ja paikallisen suomalaisyhteisön keskuudessa. "Toverin" painokoneet toimitettiin Neuvosto-Karjalaan, missä niitä käytettiin suomenkielisten sanomalehtien julkaisemiseen.


title: Toveri (yhdysvaltalainen lehti)

text: "Toverin" päätoimittajina työskentelivät Aku Rissanen (1907–1908 ja 1910–1911), Väinö Riippa (1908–1909), A. Lohiluoto (Alfred Lähde) (1909–1910), Santeri Nuorteva (1911–1913), John Viita (1914), Eemeli Parras (1914 ja 1922–1931), William N. Reivo (1914–1919), John Välimäki (1919–1920), Elis Sulkanen (1920–1921) ja George Grachef (1921–1922) Muita toimittajia olivat Antero Ahde, Simon Arra, Henry Askeli, Kalle Hakola, K. E. Heikkinen, Toivo Johnson, Andrew Kalke, Konstant Kiika, A. N. Koskela, Leo Leino, Henry Lepistö, John Malo, Lauri Moilanen, A. B. Mäkelä, Arvid Nelson, Richard Pesola, I. O. Peurala, Adolph Salmi, Alex Sevo, Sulo Syvänen ja Edward Turunen. Liikkeenhoitajina toimivat Fahle Burman, A. J. Fors, Kalle Järvi, Jack Kuivala, William Marttila, John Mäki, August Nikula, John Oravainen, J. A. Partanen ja Väinö Riippa.


title: Toveri (yhdysvaltalainen lehti)

text: Lehti ilmestyi aluksi kahdesti ja sittemmin kolmesti viikossa, kunnes se vuonna 1912 muutettiin päivälehdeksi. Sen tilaajamäärä kohosi 4 000 kappaleeseen vuonna 1916, jolloin "Toveri" kehui levikkinsä olevan suurempi kuin Astorian muilla lehdillä yhteensä. Levikki oli suurimmillaan 5 600 kappaletta vuonna 1923. Vuonna 1931 se oli laskenut 3 000 kappaleeseen.


title: Toveri (yhdysvaltalainen lehti)

text: "Toverin" ja "Toverittaren" ohella lehden kustannusyhtiö julkaisi vuosijulkaisuja "Sorretun Kevät", "Vapautta Kohti" ja "Vappu" sekä huomattavan määrän suomenkielistä kirjallisuutta. "Toverittaren" yhteydessä ilmestyi "Lasten Lehti" ja muutamina vuosina "Lasten Kevät" ja "Lasten Joulu".


title: Creek-sota

text: Creek-sota oli Yhdysvaltojen Ison-Britannian vastaisen vuoden 1812 sodan aikana käymä sota creek-intiaanien uudistusvastaisia punaisia keppejä vastaan. Sodan ratkaisutaistelu Hevosenkengän mutkassa vuonna 1814 päättyi Andrew Jacksonin johtamien amerikkalaisten voittoon ja lopulta Fort Jacksonin sopimukseen, jolla creekit luopuivat suurista osista alueistaan.


title: Creek-sota

text: Creekien kulttuuri ja elintavat olivat 1800-luvun alussa murroksessa. Yhdysvaltain vapaussodan jälkeen alenneet turkisten hinnat pakottivat monet viettämään entistä enemmän aikaa metsällä ja joidenkin valkoisten kauppiaiden epärehelliset tavat herättivät katkeruutta. Samaan aikaan Yhdysvaltojen intiaaniasiamies Benjamin Hawkinsin uudistuksia, joiden myötä osa creekeistä omaksui amerikkalaiset tavat. Osa heistä oli alkanut kasvattamaan puuvillaa tai karjaa ja osa omisti myös orjia. Monet puhuivat englantia ja käyttivät länsimaisia vaatteita. Muutokset näkyivät myös poliittisesti. Creekkien yhteiskunta muuttui keskusjohtoisemmaksi heidän perustettuaan oman kansallisen neuvostonsa, jonka kokouksiin Hawkisilla oli usein tapana osallistua. Uudistusmielisten creekien johtohahmoja olivat esimerkiksi William McIntosh, Coweta, Big Warrior ja Little Prince.


title: Creek-sota

text: Kaikki creekit eivät kuitenkaan olleet muutosten kannalla. Kansa jakautui muutosten ja sulautumisen kannattajiin, sekä sen vastustajiin. Muutosten vastustajat tulivat tunnetuksi nimellä "Punaiset kepit" heidän käyttämiensä sotanuijien mukaan. Punaiset kepit syntyivät useiden eri creek-profeettojen vaikutuksesta. Liike oli saanut tuulta alleen sittemmin suurta intiaanien liittoumaa johtaneen Tecumsehin matkattua kaakkoisalueiden intiaanien joukossa vuonna 1811. Tecumsehin lähdettyä hänen ajatuksiaan pitivät yllä creek-profeetat ja poliittiset johtajat, kuten Menawa, William Weatherford, Peter McQueen ja Josiah Francis. Punaisia keppejä yhdisti itsenäisyyden ajaminen, perinteisen uskonnollisuuden vaaliminen, sekä valkoisten siirtolaisten ja Hawkinsin vastustaminen. Creekien eri tahjojen suhteet kärjistyivät ja monia surmattiin jo ennen varsinaisen creek-sodan syttymistä.


title: Creek-sota

text: Vuoden 1812 alkupuolella creekien sisällissota sai laajempia mittasuhteita. Joitakin creekien alueille muuttaneita siirtolaisia surmattiin ja intiaaniasianmies Hawkins pyrki saamaan oikeutta murhatuille creekien oman neuvoston kautta. Neuvosto päättikin langettaa kuolemantuomiot viidelle creekille Thomas Meredithin murhasta maaliskuussa 1812. Jännitteet purkautuivat, alkoi liikkua huhuja creekien olevan sodassa Yhdysvaltoja vastaan. Huhut muuttuivat puolestaan itsestään todeksi. Yhdysvallat oli tällä aikaa ajautunut sotaan Isoa-Britanniaa vastaan ja creek sodasta tuli vuoden 1812 sodan näyttämö. Britit liittoutuivat luonnollisesti punaisten keppien kanssa luovuttaen näille esimerkiksi varusteita. Kesäkuussa 1813 joukko punaisia keppejä oli matkalla hakemaan varusteita Pensacolasta Peter McQueenin johdolla, kun he joutuivat amerikkalaisen miliisin väijyttämäksi. Taistelussa sai surmansa muutamia molemmilta puolilta ja punaiset kepit päättivät kostaa.


title: Creek-sota

text: 30. elokuuta 1813 noin 750 punaista keppiä hyökkäsi Fort Mimsiä vastaan Alabaman Tensawissa. Linnoitus tuhottiin, vastarintaa tehneet tapettiin ja paikalla olleet orjat vapautettiin. Tapahtumat tulivat tunnetuksi Mimsin verilöylynä.


title: Creek-sota

text: Fort Mimsin tapahtumien jälkeen Yhdysvallat lähetti alueelle joukkojaan. Niiden johdossa olivat kenraali John Cocke, kenraalimajuri John Floyd ja kenraali Andrew Jackson. Amerikkalaisten joukot koostuivat paljolti miliisistä ja rajaseudun vapaaehtoisista. Heidän lisäkseen amerikkalaisten puolella taisteli heidän kanssaan liittoutuneita creekejä, chickasaweja, choctaweja ja cherokeeita. Amerikkalaisjoukot etenivät creekien maille Tennesseestä ja Georgiasta. Osapuolten välillä käytiin useita kahakkoja. Molemmat osapuolet harjoittivat vihollisensa skalpeerausta. Amerikkalaisten toiminta oli monin tavoin kuitenkin creekien sodankäyntiä vielä julmempaa. Eräässä tapauksessa esimerkiksi sytytettiin tuleen talo, jonka sisällä paloi kuoliaaksi 46 intiaania. Sodan ratkaisutaistelu käytiin maaliskuussa 1814 Hevosenkengän mutkassa (Horseshoe Bend). 27. maaliskuuta toisensa kohtasivat noin 2 700 punaista keppiä ja Andrew jacksonin komentamat 15 000 amerikkalaista sotilasta. 800 punaista keppiä kuoli. Jackson itse oli lähes saada surmansa, mutta eräs cherokee-päällikkö nimeltä Junalusta pelasti hänet. Amerikkalaiset etenivät edelleen Fort Jacksoniin, jossa he vastaanottivat punaisten keppien antautumisen.


title: Creek-sota

text: Creek-sodan jälkeen creekit allekirjoittivat niin sanotun Fort Jacksonin sopimuksen. Sopimus koski niin punaisia keppejä, kuin amerikkalaisten puolella olleita creekejäkin. Creekit menettivät yli 23 miljoonaa eekkeriä maitaan ja vielä jäljelle jääneille maille perustettiin sotilas- ja kauppa-asemia. Osa punaisista kepeistä pakeni Floridaan, jossa he myöhemmin ottivat osaa ensimmäiseen seminolisotaan seminolien puolella amerikkalaisia vastaan.


title: Veera W. Vilo

text: Veera W. Vilo (s. 1990) on suomalainen näyttelijä ja elokuvantekijä. Hän on näytellyt muun muassa elokuvissa, "Bunny the Killer Thing" (2015), Kyrsyä – Tuftland (2017) ja tv-sarjassa "Nymfit" (2014).


title: Veera W. Vilo

text: Vilo valmistui näyttelijäksi vuonna 2014 Isossa-Britanniassa, yliopistosta University of Wales Trinity Saint David (Bachelor of Fine Arts Honours Acting).


title: Veera W. Vilo

text: Näyttelemisen ohella Vilo on myös toiminut tuottajana elokuvassa Kyrsyä – Tuftland (2017), josta hän on voittanut Parhaan Fiktiivisen Elokuvan palkinnon Arizona Underground Film Festivaaleilta.


title: Veera W. Vilo

text: Ennen näyttelijän uraansa Vilo voimisteli Olarin Voimistelijoissa Deltat-joukkueessa vuosina 2004–2008. Vilo voitti joukkuevoimistelun junioreiden maailmanmestaruuden vuonna 2005, naisten maailmanmestaruuden vuonna 2008 ja World Cup -kultaa vuonna 2008.


title: Toveritar

text: Toveritar oli Oregonin Astoriassa vuosina 1911–1930 ilmestynyt Amerikan Suomalaisen Sosialistijärjestön ja myöhemmin amerikansuomalaisten kommunistien naisille tarkoitettu viikkolehti. Astorialaisen "Toverin" sisarlehtenä ilmestyneen "Toverittaren" tilalle perustettiin vuonna 1930 "Työläisnainen" ja vuonna 1936 "Naisten Viiri".


title: Toveritar

text: Päätös oman lehden perustamisesta tehtiin Duluthissa vuonna 1909 pidetyssä Amerikan Suomalaisen Sosialistijärjestön naisten neuvottelukokouksessa. Vuonna 1911 järjestön länsipiirin sanomalehden "Toverin" yhtiökokous lupasi ryhtyä julkaisemaan lehteä, jos sille löydetään 3 000 tilaajaa. "Toverittaren" ensimmäinen numero ilmestyi 11. heinäkuuta 1911. Ajatusta erityisestä naisten lehdestä vastustettiin miesten ja varsinkin järjestön itäisen piirin lehden "Raivaajan" taholta, mutta jo ensimmäisenä ilmestymisvuotenaan sen levikki nousi viiteen tuhanteen. Sosialistijärjestön Smithvillen edustajakokouksessa 1912 "Toveritar" tunnustettiin Amerikan sosialistipuolueen äänenkannattajaksi.


title: Toveritar

text: Lehden ensimmäinen toimittaja oli Suomessa SDP:n kansanedustajana toiminut Maria Raunio. Hänen kuolemansa jälkeen toimittajana työskentelivät Hellin Vitikainen, Hilda Sikanen, Esther Laukki, Lydia Korvola-Gratcheff ja vuodesta 1915 lähtien entinen "Raivaajan" toimittaja Selma Jokela-McCone. Jokela-McCone ryhtyi kehittämään lukijakunnalleen vieraaksi jäänyttä "Toveritarta" oikean naistenlehden suuntaan, ja hänen aikanaan alle kahteen ja puoleen tuhanteen laskenut levikki nousi nopeasti jälleen lähes viiteen tuhanteen. Jokela-McConen jälkeen lehden toimittajana työskenteli vähän aikaa Anna Kokko (Järvi) ja vuodesta 1917 aiemmin "Työmiehessä" toiminut Maiju Nurmi, joka jatkoi lehden kehittämistä muun muassa laajentamalla sen kirjeenvaihtajaverkostoa. Hänen jälkeensä toimittajana oli hetken aikaa Rosa Välimäki.


title: Toveritar

text: Vuonna 1920 "Toverittaren" toimittajaksi tuli kirjailijana tunnettu Helmi Mattson. Hänen aikanaan lehden levikki nousi yli 10 000 kappaleen tammikuussa 1921. Samalla se muuttui "Toverin" tavoin amerikansuomalaisten kommunistien äänenkannattajaksi. Vuodesta 1922 lähtien toimittajana työskenteli "Eteenpäin"-lehdestä tullut Anna Leppänen eli Hanna Karhinen, joka muutti Neuvosto-Karjalaan vuonna 1926. Hänen jälkeensä lehteä toimitti jälleen Helmi Mattson. "Toveritar" saavutti parhaimmillaan 13 000 kappaleen levikin ja levisi myös Kanadaan, jossa sillä oli vuonna 1929 yli 3 000 tilaajaa.


title: Toveritar

text: Alaotsikolla "Amerikan suomalaisten työläisnaisten äänenkannattaja" julkaistun "Toverittaren" kustantajina toimivat "Toverin" lehtiyhtiöt The Western Workman’s Cooperative Publishing Co. ja Pacific Development Society. Tiistaisin ilmestynyt lehti oli aluksi kahdeksansivuinen ja nelipalstainen, mutta kasvoi myöhemmin 12-sivuiseksi. Poliittisen aineiston lisäksi lehti sisälsi kotitalousneuvoja, nuortensivuja ja kaunokirjallisuutta, mikä houkutteli sen lukijoiksi naisia myös kommunistisen liikkeen ulkopuolelta. Lehdessä oli myös jonkin verran englanninkielistä aineistoa.


title: Toveritar

text: Kanadan viranomaiset kielsivät "Toverittaren" levittämisen syksyllä 1929, jolloin Yhdysvaltain Suomalainen Työväenjärjestö päätti perustaa kanadalaisia varten "Työmiehen" yhteyteen uuden lehden "Työläisnaisen". Taloudellisesti heikentynyt "Toveritar" lopetettiin syyskuussa 1930 ja lokakuussa sen korvasi Wisconsinin Superiorissa ilmestynyt "Työläisnainen" (vuodesta 1936 lähtien "Naisten Viiri").


title: Kalifornian lippu

text: Kalifornian lippu on Kalifornian osavaltion virallinen tunnus sinetin ohella. Lippua kutsutaan englanniksi tavallisesti nimellä "Bear Flag" (). Lippu on pohjaväriltään valkoinen, ja sen keskelle on kuvattu karhu vihreällä ruoholla. Karhun alla on sanat "California Republic" (). Lipun vasemmalla laidalla karhun yläpuolella on pieni punainen viisisakarainen tähti. Lipun alalaidassa on punainen vaakaviiva.


title: Kalifornian lippu

text: Ensimmäisiä nykyisen Kalifornian alueen lippuja käyttivät Kaliforniaa 1830-luvulla hallinnutta Meksikoa vastaan taistelleet kapinalliset. Näistä vanhin tarkoin ulkonäöltään tunnettu lippu on "California Lone Star Flag" vuodelta 1836. Siinä on yksi punainen viisisakarainen tähti valkoisella pohjalla.


title: Kalifornian lippu

text: Ensimmäisen kerran nykyisenkaltaista lippua, johon oli kuvattu karhu, käyttivät kapinalliset Sonoman kaupungissa vuonna 1846. Lipun oli suunnitellut William L. Todd. Alkuperäinen lippu lahjoitettiin vuonna 1855 "Society of California Pioneers" -seuralle, joka säilytti lippua omissa tiloissaan, kunnes se tuhoutui San Franciscon vuoden 1906 suuren maanjäristyksen aiheuttamassa palossa.


title: Kalifornian lippu

text: Lippu otettiin virallisesti käyttöön osavaltion lippuna kolmas helmikuuta 1911. Tarkan nykyisen muotonsa lipun karhu sai vuonna 1955. Sitä suunniteltaessa lipussa esiintyvän karhun esikuvana käytettiin karhun ("Ursus arctos") sukupuuttoon kuolleen kalifornialaisen alalajin "U. arctos californicus" täytettyä yksilöä.


title: Kalifornian lippu

text: Kalifornian kuvernööri käyttää omaa lippuaan. Kuvernöörin lippuun on kuvattu Kalifornian sinetti ilman reunuksiaan sinisellä pohjalla. Lipun kulmissa on pienet, valkoiset viisisakaraiset tähdet


title: Työläisnainen (Yhdysvallat)

text: Työläisnainen oli Yhdysvalloissa vuosina 1930–1936 ilmestynyt kommunistinen naisten viikkolehti.


title: Työläisnainen (Yhdysvallat)

text: "Toverittaren" jatkajaksi perustettua "Työläisnaista" julkaistiin aluksi "Työmiehen" yhteydessä Wisconsinin Superiorissa. Vuonna 1931 se siirrettiin New Yorkin Brooklyniin. Alaotsikolla "Amerikan suomalaisten työläis- ja farmarinaisten viikkolehti" ilmestynyt 12-sivuinen julkaisu sisälsi uutisia sekä artikkeleita naisten elämästä ja asemasta. Siinä oli myös mainoksia ja jonkin verran englanninkielistä aineistoa.


title: Työläisnainen (Yhdysvallat)

text: "Työläisnaisen" toimittajana työskenteli sen koko ilmestymisajan Evi Suvanto. Lehden levikki oli enimmillään 14 000 kappaletta vuonna 1932. Helmikuussa 1936 sen tilalle perustettiin laajempaa yleisöä tavoitellut "Naisten Viiri".


title: Sergei Grankin

text: Sergei Jurjevitš Grankin (s. 21. tammikuuta 1985 Jessentuki) on venäläinen lentopalloilija, joka edustaa Venäjän lentopallon superliigassa pelaavaa Moskovan Dinamoa ja Venäjän miesten lentopallomaajoukkuetta. Pelipaikaltaan 195 senttimetriä pitkä ja 96 kilogrammaa painava Grankin on passari. Hänen iskulyöntinsä ylettyy 351 senttimetrin korkeuteen ja blokkilyönti 325 sentin korkeuteen.


title: Sergei Grankin

text: Grankin on edustanut Moskovan Dinamoa vuodesta 2006 alkaen. Hän on voittanut seuran kanssa kahdesti sekä CEV-cupin että Venäjän mestaruuden. Hänellä on myös kaksi Venäjän cupin voittoa. Ennen Dinamoa Grankin edusti Lutš Moskovaa vuodet 2005-2006 ja Neftjanik Jaroslavlia vuodet 2001-2005.


title: Sergei Grankin

text: Grankin on kuulunut Venäjän maajoukkueeseen vuodesta 2006 alkaen. Vuoden 2012 kesäolympialaisissa Lontoossa hän oli mukana saavuttamassa olympiakultaa ja vuoden 2008 kesäolympialaisissa Pekingissä pronssia. Vuoden 2013 EM-kilpailuista hän oli saavuttamassa kultaa. Samoissa kisoissa hänet valittiin turnauksen parhaaksi passariksi. Grankin on saavuttanut myös kaksi maailmanliigan voittoa, vuosina 2011 ja 2013.


title: Leuanalussylkirauhanen

text: Leuanalussylkirauhaset (lat. "glandula submandibularis") ovat ihmisen suuontelon suuriin sylkirauhasiin kuuluvia eksokriinisiä erityisrauhasia. Normaalitilassa ne erittävät noin 69–70 % kaikesta syljestä. Ruokailun aikana leuanalussylkirauhasten osuus vähenee, koska valtaosan sylkinesteestä erittää korvasylkirauhanen (lat. "glandula parotis"). Leuanalussylkirauhasia on kaksi kappaletta ja ne sijaitsevat symmetrisesti molemmin puolin suuonteloa leukaluun (lat. "mandibula") kulman (lat. "angulus" "mandibulae") takana. Leuanalussylkirauhasen rauhaskudos on yhteydessä suuonteloon leuanalussylkirauhasen tiehyen (lat. "ductus" "submandibularis") välityksellä. Leuanalussylkirauhasen tiehyt kulkee leveän suupohjalihaksen (lat. "musculus" "mylohyoideus") päällä anteriorisesti ja päättyy suunpohjan pinnalla olevaan kielenaluslihakkeeseen (lat. "caruncula" "sublingualis").


title: Boris Tatar

text: Boris Tatar (s. 17. maaliskuuta 1993 Podgorica, Jugoslavia) on montenegrolainen jalkapalloilija, joka edustaa Veikkausliigassa pelaavaa FC Lahtea. Hän on pelipaikaltaan oikea laitapuolustaja tai keskuspuolustaja.


title: Boris Tatar

text: Tatar edusti vuoteen 2013 asti Montenegron jalkapalloliigan FK Budućnost Podgoricaa. Vuonna 2013 hän oli lainalla FK Mladostissa, jossa hän teki yhdessätoista ottelussa yhden maalin. Kauden 2014–2015 loppupuolen Tatar edusti FK Zabjeloa. Kakkosen kaudeksi 2015 hän siirtyi Ekenäs SC:hen, jossa teki 22 ottelussa kaksi maalia. Lokakuussa 2015 Tatar teki kauden 2016 kattavan sopimuksen Veikkausliigan FC Lahden kanssa. Hän teki debyyttinsä Veikkausliigassa huhtikuussa 2016 Turun Interiä vastaan.


title: Boris Tatar

text: Tatar pelasi vuosina 2011–2012 Montenegron alle 19-vuotiaiden maajoukkueessa seitsemän ottelua. Alle 21-vuotiaiden maajoukkueessa hän debytoi ystävyysottelussa vuonna 2012.


title: HMCS Mimico (K485)

text: HMCS Mimico (viirinumero K485) oli Kanadan kuninkaallisen laivaston parannellun Flower-luokan korvetti toisessa maailmansodassa.


title: HMCS Mimico (K485)

text: Alus tilattiin 15. toukokuuta 1942 Sunderlandista John Crown and Sonsilta nimellä "HMS Bulrush". Sen köli laskettiin 22. helmikuuta 1943 ja alus laskettiin vesille 22. lokakuuta. Se otettiin Kanadan laivaston palvelukseen 8. helmikuuta 1944 Sunderlandissa.


title: HMCS Mimico (K485)

text: Alus saapui Stornowayssä pidetyn koulutuksen päätyttyä Obaniin Skotlantiin, jossa se liitettiin läntisen reitin alaisuuteen. Sen tehtävänä oli suojata Normandian maihinnousuun liittyviä saattueita ja se saapui saattueen mukana Normandian rannikon edustalle maihinnousua seuranneena päivänä. Alus oli Kanaalin alueella lukuun ottamatta syyskuuta, jolloin se oli hetken aikaa Portsmouthin komennossa ja lokakuussa Noren alaisuudessa tukikohtanaan Sheerness. Helmi-maaliskuussa 1945 alus oli huollettavana Chathamissa, mistä se palasi Sheernessiin jatkaen suojaustehtävissä toukokuuhun.


title: HMCS Mimico (K485)

text: Alus lähti Britteinsaarilta toukokuussa ja se poistettiin palveluksesta 18. heinäkuuta, minkä jälkeen se makasi ankkurissa Sorelissa. Alus myytiin valaanpyyntialukseksi ja se aloitti uudessa tehtävässään 1950 nimettynä "Olympic Victoriksi". Aluksen omistus siirtyi Japaniin 1956, jolloin se nimettiin "Otorimaru No. 12:ksi". Viimeiset merkinnät aluksesta Lloyd'sin rekisterissä on vuosilta 1962-1963.


title: HMCS Mimico (K485)

text: Aluksenpäällikköinä olivat:


title: HMCS Forest Hill (K486)

text: HMCS Forest Hill (viirinumero K486) oli Kanadan kuninkaallisen laivaston parannellun Flower-luokan korvetti toisessa maailmansodassa.


title: HMCS Forest Hill (K486)

text: Alus tilattiin 22. heinäkuuta 1942 Paisleysta Fleming and Fergusonilta nimellä "HMS Ceanothus". Sen köli laskettiin 5. helmikuuta 1943 ja alus laskettiin vesille 30. elokuuta. Se otettiin Kanadan laivaston palvelukseen vielä saman vuoden lopulla 1. joulukuuta Clydessä Skotlannissa.


title: HMCS Forest Hill (K486)

text: Tobermoryssä järjestetyn koulutuksen jälkeen alus liittyi Kanadan 3. saattajaosastoon Londonderryssä, mistä se lähti 29. tammikuuta 1944 liittyäkseen ensimmäiseen saattueeseensa ONS28. Alus oli saattuetehtävissä Pohjois-Atlantilla aina joulukuuhun, jolloin se saapui Liverpooliin huollettavaksi. Kaksi kuukautta myöhemmin telakalta vapauduttuaan alus lähti Bermudalle koulutettavaksi.


title: HMCS Forest Hill (K486)

text: Alus palasi saattuetehtäviin huhtikuussa 1945, jolloin se liittyi Halifaxiin sijoitettuun osastoon paikallissaattajaksi. Alus poistettiin palveluksesta 9. heinäkuuta, minkä jälkeen se makasi ankkurissa Sorelissa. Alus romutettiin Hamiltonissa vuonna 1948.


title: HMCS Forest Hill (K486)

text: Aluksenpäällikköinä olivat:


title: Alphonse Areola

text: Alphonse Areola (s. 27. helmikuuta 1993 Pariisi) on ranskalainen jalkapallomaalivahti, joka edustaa Ranskan Ligue 1:n Paris Saint-Germainia. Areola on oikeajalkainen.


title: Alphonse Areola

text: Areola on Paris Saint-Germainin kasvatti. Hän debytoi seuran paidassa toukokuussa 2013 Stade Brestiä vastaan. Hän pelasi tuolla kaudella kaksi ottelua ja oli mukana voittamassa Ligue 1:n mestaruutta. Kauden 2013–2014 Areola oli lainassa Ligue 2:n RC Lensissä pelaten 35 ottelua ja seuraavalla kaudella Ligue 1:n SC Bastiassa pelaten 36 ottelua. Kaudeksi 2015–2016 Areola siirtyi lainalle Espanjan Primera Divisiónin Villarreal CF:ään. Hän debytoi Espanjan pääsarjassa elokuussa 2015 Real Betisiä vastaan.


title: Alphonse Areola

text: Areola on edustanut Ranskan kaikkia nuorten maajoukkueita alle 17-vuotiaista alle 21-vuotiaisiin. Vuonna 2013 hän oli voittamassa alle 20-vuotiaiden MM-kultaa pelaten turnauksessa seitsemässä ottelussa. Finaalissa Uruguayta vastaan Areola torjui kaksi rangaistuspotkua rangaistuspotkukilpailussa.


title: Alphonse Areola

text: Paris Saint Germain


title: Alphonse Areola

text: Ranska


title: Följetongi

text: Följetongi ( ’jatkokertomus’ < ’lisälehti, lehtinen’ < "feuille" ’lehti’ < ) on historiallinen sanomalehtikirjoitusten lajityyppi. Lisäksi sana tarkoittaa lehdessä tai muualla julkaistavaa jatkokertomusta.


title: Följetongi

text: Ranskalaisissa sanomalehdissä "feuilleton" oli alun perin ilmoitusliite, josta vuoden 1800 tienoilla muodostettiin sanomalehden sivulle viivan erottama ”alakertaosasto”. Ensimmäisenä sellaisen julkaisi "Journal des Débats", ja nimityksen keksivät Julien Louis Geoffroy ja Louis-François Bertin. Tähän osastoon sijoitettiin teatteriarvosteluja, ajankohtaispakinoita ynnä muita kepeähköjä kirjoituksia, jotka eivät olleet luonteeltaan poliittisia. Eurooppalaisessa sanomalehdistössä ”alakertaosasto” on säilynyt varsinkin ranskalaisessa lehdistössä, ja saksankielisissä sanomalehdissä otsikko "Feuilleton" tarkoittaa yleensä kulttuuriosastoa sekä siellä julkaistuja kirjoituksia.


title: Följetongi

text: Ranskalaisissa sanomalehdissä alettiin julkaista romaaneja "feuilleton"-osastossa vakituisesti 1830-luvulta alkaen; jo aikaisemmin kaunokirjallisuutta oli julkaistu brittiläisissä ja ranskalaisissa lehdissä jatkosarjoina, mutta varsinaista kaupallista merkitystä toiminta sai 1830-luvulla. Seuraavalla vuosikymmenellä merkittäviin följetongikirjailijoihin kuuluivat muiden muassa Eugène Sue ja Alexandre Dumas vanhempi, ja he kehittivät jatkokertomuksen muotoa ja kerrontatekniikkaa, joka piti jännitystä yllä.


title: Följetongi

text: Ruotsalaisten sanomalehtien följetongiosastoissa julkaistiin 1840-luvulta alkaen ensi sijassa kaunokirjallisuutta, ja ruotsin kielen sana "följetong" alkoi tarkoittaa ainoastaan jatkokertomuksia; tähän vaikutti myös kansanetymologia, joka käsitti sanan "följetong" johtuvan verbistä "följa" ’seurata’. Lehdistöstä tuli tärkeä kaunokirjallisten tekstien julkaisukanava, koska se pystyi tavoittamaan uusia lukijaryhmiä, kuten naiset. Ruotsista följetongit levisivät "Helsingfors Morgonbladin" kautta Suomeen ja muihin kotimaisiin sanomalehtiin.


title: Följetongi

text: Muiden joukkotiedotusvälineiden kehitys ja kilpailu johti 1900-luvun aikana följetongien hupenemiseen. Television ”saippuaoopperat” ovat lehtien jatkokertomusten nykyaikaisia vastineita. Ranskan kielessä sana "feuilleton" on alkanut tarkoittaa myös radion ja television jatkosarjoja.


title: Följetongi

text: Suomen kielessä "följetongin" merkitys ei ole yhtä suppea kuin ruotsissa, vaan sana tarkoittaa paitsi sanomalehden kaunokirjallista osastoa myös tällaisessa osastossa vähin erin julkaistavaa kertomusta, ”nurkkanovellia”.


title: Jarmo Junno

text: Jarmo Junno (s. 12. toukokuuta 1992) on suomalainen futsalpelaaja, joka edustaa Futsal-liigassa pelaavaa Sievi Futsalia. Pelipaikaltaan Junno on hyökkääjä. Hän on 170 senttimetriä pitkä ja painaa 70 kilogrammaa.


title: Jarmo Junno

text: Junno debytoi Futsal-liigassa Sievi Futsalin paidassa kaudella 2011–2012. Kaudella 2013–2014 hän saavutti Tervarien kanssa hopeaa. Kaudeksi 2014–2015 Junno palasi takaisin Sieviin ja voitti Suomen mestaruuden tuolla kaudella.


title: Jarmo Junno

text: Junno on pelannut myös Suomen futsalmaajoukkueessa.


title: Jarmo Junno

text: Jalkapallossa keskikenttäpelaajana pelaava Junno on edustanut vuodesta 2011 alkaen Kakkosessa pelaavaa FC YPA:a. Parhaimmalla kaudellaan, kaudella 2013 hän teki 26 ottelussa yhdeksän maalia.


title: Cavoniuksen talo

text: Cavoniuksen talo on Helsingissä Pohjoisesplanadi 21:ssä sijaitseva kolmikerroksinen toimisto- ja liiketalo jonka alun perin suunnitteli vuonna 1819 Carl Ludvig Engel. Talon Pohjoisesplanadin puoleinen osa valmistui vuonna 1820, läntinen ja itäinen pihasiipi 1843 ja itäsiiven lisärakennus 1849. Vuonna 1882 taloon rakennettiin pohjoinen pihasiipi, suunnittelijana oli arkkitehtitoimisto Kiseleff & Heikel. Vuotta myöhemmin 1883 valmistui vielä arkkitehti Sebastian Gripenbergin suunnittelema pihasiiven lisärakennus.


title: Cavoniuksen talo

text: 1900-luvun puolella talon pihasiipiä korjattiin ja rakennettiin uusi lisärakennus sekä sisustettiin taloon perustettu elokuvateatteri vuosina 1908–1909. Nämä muutokset suunnitteli arkkitehtitoimisto Valter Jung & Emil Fabritius. Emil Fabritius suunnitteli 1930-luvulla vielä taloon ikkunajaon muutokset, julkisivun itäiset näyteikkunat ja pääportaan muutokset. Myöhemmin on muun muassa talon ullakko sisustettu ateljeetiloiksi ja perustuksia vahvistettu vuonna 1962.


title: Teemu Kaislehto

text: Teemu Aleksi Kaislehto (s. 25. toukokuuta 1994 Hämeenlinna) on suomalainen jääkiekkopuolustaja, joka pelaa III-divisioonajoukkue Malax IF:ssä. Hän esiintyi kaudella 2015–2016 Hämeenlinnan Pallokerhon SM-liigajoukkueessa 14 runkosarjaottelussa jääden niissä ilman tehopisteitä. Kaislehto lopetti kauden jälkeen ammattilaiskiekkoilun, mutta hän jatkaa edelleen pelaamista III-divisioonassa harrastusmielessä.


title: Teemu Kaislehto

text: Kaislehto on Hämeenlinnan Pallokerhon kasvatti. Hän oli kaudella 2009–2010 seuran C-nuorten eniten maaleja tehnyt puolustaja sekä C-nuorten SM-sarjan runkosarjassa viidellä osumallaan että SM-karsinnoissa neljällä osumallaan. Kaudella 2011–2012 Kaislehto oli HPK:n B-nuorten tehokkain puolustaja tehoilla 11+9=20. Kauden 2012–2013 päätteeksi hän voitti A-nuorten Suomenmestaruuden ja kaudella 2014–2015 Kaislehto toimi HPK:n A-nuorten kapteenina johdattaen joukkueensa SM-hopeaan. Kaudella 2013–2014 hän edusti joukkuetta myös Junior Club World Cupissa, joka päättyi hopeaan HPK:n hävittyä finaaliottelun venäläiselle Omskije Jastrebylle lukemin 2–0.


title: Teemu Kaislehto

text: Kesällä 2015 Kaislehto harjoitteli HPK:n SM-liigajoukkueen mukana ja hän teki lopulta syyskuussa 1+1-vuotisen liigasopimuksen joukkueen kanssa. Kaislehto puki ensimmäisen kerran SM-liigaotteluun kauden 2015–2016 kolmanteen otteluun 16. syyskuuta 2015 vieraissa KooKoota vastaan, mutta hän ei saanut ottelussa kuitenkaan peliaikaa. Ensimmäiset jääaikansa Kaislehto sai lopulta neljännessä liigaottelussaan 30. syyskuuta 2015 Espoo Bluesia vastaan, jolloin hän sai peliaikaa 8.28 minuuttia. Kaislehto sai kauden aikana tililleen kaikkiaan 14 SM-liigaottelua jääden niissä ilman tehopisteitä. Tammikuussa 2016 HPK lainasi hänet Mestis-joukkue TuToon kuukauden loppuun asti kestävällä try-out -sopimuksella. Kaislehto pelasi siellä kahdeksan ottelua tehden yhden syöttöpisteen, mutta hän jäi ilman jatkosopimusta ja palasi loppukaudeksi HPK:n vahvuuteen. Seura ei käyttänyt kauden jälkeen Kaislehdon sopimuksessa ollutta optiota.


title: Teemu Kaislehto

text: Kun Kaislehto ei saanut enää mahdollisuutta jatkaa HPK:n SM-liigajoukkueessa, hän päätti lopettaa ammattilaisuransa. Kaislehto muutti tyttöystävänsä kanssa Vaasaan ja päätti keskittyä opiskeluun ja työhön. Hän tapasi kauden 2016–2017 mittaan rakennustyömaalla työskennellessä entisen Mestis-kiekkoilija Markus Nässlinin, joka houkutteli Kaislehdon nykyiseen seuraansa, III-divisioonajoukkue Malax IF:ään. Kaislehdon ilmoitettiin siirtyneen joukkueeseen marraskuussa 2016.


title: Teemu Kaislehto

text: Kaislehto valmistui ylioppilaaksi Hämeenlinnan lyseon lukiosta keväällä 2013.


title: Hakolammi

text: Hakolammi on pieni järvi Tammelan Patamon kylässä Torronsuon eteläpuolella. Se laskee Torronsuohon pitkin Kalliopalonnotko-nimistä ojitettua suonotkelmaa, joka alaosastaan kuuluu Torronsuon kansallispuistoon. Järven korkeus merenpinnasta on 115,2 metriä, pinta-ala 2,98 hehtaaria ja rantaviivan pituus 0,89 kilometriä.


title: Hakolammi

text:
Hakolampeen laskee lännestä Kailaanlammi (korkeus merenpinnasta 115,7 metriä) ja tähän luoteesta Karkonlammi (korkeus 117,4 metriä merenpinnasta).
Voimassa olevassa valuma-aluejaossa nämä kolme lampea luetaan Paimionjoen vesistöön ja siellä Pajulanjoen valuma-alueeseen. Maastokartan perusteella tieto on väärä. Ehdotetun uuden valuma-aluejaon mukaan lammet kuuluvat Loimijoen valuma-alueeseen ja siellä nykyisen valuma-aluejaon mukaisessa jaotuksessa Kalliojärven valuma-alueeseen.


title: Uschakoffin talo

text: Uschakoffin talo on Helsingissä Pohjoisesplanadi 19:ssä sijaitseva kolmikerroksinen empiretyylinen toimisto- ja liiketalo jonka rakennutti venäläinen Suomeen vuonna 1808 muuttanut kauppias Jegor Uschakoff vuosina 1815–1816 Pehr Granstedtin toimiessa suunnittelijana. Talossa oli alun perin tavaramakasiineja ja kauppapuoteja alakerrassa ja yläkerroksissa asuntoja. Talon piharakennuksessa oli vielä renkitupa, sauna, talli ja navetta. Uschakoffin talon Unioninkadun puoleisen siiven pohjoisosa valmistui hiukan myöhemmin 1827–1828. 1800-luvun kuluessa taloon tehtiin vielä ikkunajakomuutoksia sekä rakennettiin näyteikkunat vuonna 1876 arkkitehti Theodor Höijerin suunnitelman mukaan.


title: Uschakoffin talo

text: Vuonna 1885 Uschakoffin perilliset myivät talon kirjakauppias Gustaf Wilhelm Edlundille. Edlund oli ostanut Uschakoffin talossa jo vuodesta 1848 toimineen J. C. Frenckellin kirjakaupan vuonna 1864 ja kirjakauppa toimi talossa G. W. Edlundin kirjakaupan nimellä vuodesta 1879 aina 1920-luvun alkuun. Edlund myi kuitenkin Uschakoffin talon jo vuonna 1896 Privatbankenille.


title: Uschakoffin talo

text: 1900-luvulla taloon rakennettiin Jugendsalina tunnettu Privatbankenin pankkisali sisäänkäynteineen ja portaikkoineen sekä uudet näyteikkunat vuosina 1903–1904 arkkitehti Lars Sonckin suunnitelmien mukaan. Pankkisalin sisustuksen suunnitteli Valter Jung. Lars Sonck suunnitteli myös vuonna 1915 valmistuneen Privatbankenin pankkisalin laajennuksen. Privatbankenin toiminta päättyi fuusioon vuonna 1922 pankin jouduttua taloudellisiin vaikeuksiin.


title: Uschakoffin talo

text: Helsingin kaupunki osti Uschakoffin talon vuonna 1961. Uschakoffin talon sisäosat purettiin julkisivuja ja Jugendsalia lukuun ottamatta vuosina 1965–1968 tehdyissä muutostöissä jotka suunnitteli arkkitehti Aarno Ruusuvuori. Jugendsali muutettiin Helsingin kaupungin tiedotustilaksi vuonna 1983 ja nykyisin salissa toimii kahvila-ravintola. Uschakoffin talossa sijaitsee myös heinäkuussa 2018 avattu Market Helsinki, joka on kolmen suomalaisen brändin (R/H Studio, Papu, Frantsila) yhteismyymälä.


title: Pohjola-opisto

text: Pohjolan opisto oli Haukiputaan Asemakylällä vuosina 1956–2002 toiminut kansanopisto, jonka perusti Väinö Voionmaan säätiö. Opisto siirtyi vuonna 1970 kokonaan Suomen Ammattiliittojen Keskusjärjestö SAK.:n omistukseen. Pohjolan opiston paikalla oli sijainnut 50 vuotta aiemmin yli puolen vuosisadan ajan Maunun saha vuosina 1863-1908. Pohjola-opisto perustettiin 1956 ja myytiin 1996 Vuolle-setlementille. Vuonna 2002 opiston toiminnot siirrettiin Oulun Tuiraan ja nimi lyheni Pohjola-opistoksi. Siellä se toimii nyt nimellä Vuolle-opisto. Asemakylän opistokiinteistöt ovat olleet vuodesta 2010 tyhjillään ja ränsistyneet.


title: Pohjola-opisto

text: Pohjolan opisto perustettiin kansanopistoksi, jonka tarkoituksena oli kouluttaa Pohjois-Suomen ammattiyhdistysaktiiveja ja heikentää seudulla tuohon aikaan vaikuttanutta vahvaa kommunistista suuntausta. Tähän kommunisminvastaiseen toimintaan SAK sai rahoitusta Yhdysvalloista. Opiston vihkiäisissä olivat kunniavieraina amerikkalaista rahaa Euroopan sosiaalidemokraateille järjestellyt Irwing Brown ja Yhdysvaltain Helsingin suurlähettiläs John D. Hickerson. Opiston esikuvana oli SAK:n kansanopistona yhä toimiva Kiljavan opisto Nurmijärvellä. Opiston ensimmäisenä rehtorina toimi VTM Sakari Kiuru, joka myöhemmin toimi Yleisradion pääjohtajana.


title: Pohjola-opisto

text: Opiston 7 kuukauden mittaisten talvikurssien opiskelijoista valtaosa oli Ouilun ja Lapin lääneistä kotoisin. Vuonna 1970 pitkä kurssi lyheni 3 kuukauden mittaiseksi ja opiskelijarakenne muuttui. Opistosta tuli osa SAK:n valtakunnallista koulutusjärjestelmää. 1980-luvun lopulla Pohjolan opiston toiminta oli vilkasta, ja vanhan päärakennuksen yhteyteen rakennettiin uusi ravintola. 1990-luvun puoleenväliin mennessä opiskelijamäärä oli kuitenkin laskenut ja kiinteistöjen käyttökulut nousseet. Vuonna 1996 SAK myi opiston kiinteistöineen Vuolle-setlementille. Se jatkoi kansanopistotoimintaa Haukiputaalla omista lähtökohdistaan vuoteen 2002 asti, kunnes oppilaitos muutti Ouluun ja muutti nimensä Vuolle-opistoksi.


title: Pohjola-opisto

text: Rakennukset ovat olleet tyhjillään vuodesta 2010. Pohjois-Pohjanmaan museo ilmoitti vuonna 2013 suosittelevansa kiinteistöjen suojelua, mutta muutti jo seuraavana vuonna kantaansa rakennusten huonon kunnon vuoksi. Kiinteistölle on myönnetty purkulupa vuonna 2014.


title: Wagnerin laki

text: Wagnerin laki (tai "kasvavan julkisen kulutuksen laki") tarkoittaa sitä, että julkisilla menoilla on taipumus kasvaa teollisuusmaissa. Korkmanin (2011) mukaan Wagnerin laki viittaa siihen havaintoon, että julkisten palvelujen kysyntä ja laatuvaatimukset kasvavat tulotason kohotessa. Käsite on nimetty saksalaisen ekonomistin Adolph Wagnerin (1835-1917) mukaan, joka ensimmäisenä havaitsi ilmiön Saksassa.


title: Kailaanlammi

text: Kailaanlammi on pieni järvi Tammelan Patamon kylässä Torronsuon eteläpuolella. Järven korkeus merenpinnasta on 115,7 metriä, pinta-ala 1,52 hehtaaria ja rantaviivan pituus 0,73 kilometriä.


title: Kailaanlammi

text: Kailaanlammiin laskee luoteesta pitkin ojitettua suonotkelmaa Karkonlammi (korkeus merenpinnasta 117,4 metriä). Kailaanlampi on lännessä noin 90 metrin levyisen suokannaksen välityksellä yhteydessä Hakolammiin (korkeus 115,2 metriä merenpinnasta), joka edelleen laskee pitkin ojitettua suonotkelmaa Torronsuohon.


title: Kailaanlammi

text: Voimassa olevassa valuma-aluejaossa nämä kolme lampea luetaan Paimionjoen vesistöön ja siellä Pajulanjoen valuma-alueeseen. Maastokartan perusteella tieto on väärä. Ehdotetun uuden valuma-aluejaon mukaan lammet kuuluvat Loimijoen valuma-alueeseen ja siellä nykyisen valuma-aluejaon mukaisessa jaotuksessa Kalliojärven valuma-alueeseen.


title: Otto Leskinen

text: Otto Hermanni Leskinen (s. 6. helmikuuta 1997 Pieksämäki) on suomalainen jääkiekkopuolustaja, joka edustaa SM-liigajoukkue Kalevan Palloa. KalPan päävalmentaja Sami Kapanen on kuvaillut häntä seuran A-nuoria valmentaessaan taitavaksi ja hyvin liikkuvaksi puolustajaksi sekä monipuoliseksi pelaajaksi, joka on erikoisen vahva hyökkäyssuuntaan edetessä. Kapanen on maininnut Leskisen myös hyväksi ylivoimapelaajaksi.


title: Otto Leskinen

text: Leskinen on Pieksämäen Pallo-Seppojen kasvatti. Hän pelasi B2- ja C-juniorina myös PiPS:n sekä seuran varkauslaisen Warkiksen ja Suonenjoen Kiekko-Karhujen yhdistelmäjoukkueissa. Kaudella 2010–2011 Leskinen pelasi Warkis/PiPS:ssä C-nuorten II-divisioonan pronssia. Hän debytoi PiPS:n miesten joukkueessa jo 14-vuotiaana yhden ottelun II-divisioonassa kaudella 2011–2012. Kauden 2012–2013 Leskinen pelasi siellä suurimmaksi osaksi II-divisioonaa ja Suomi-sarjan karsintasarjaa.


title: Otto Leskinen

text: Kaudeksi 2013–2014 Leskinen siirtyi Kalevan Pallon B-nuoriin. Hänet valittiin kauden päätteeksi B-nuorten SM-sarjan toiseen tähdistökentälliseen. Kaudella 2014–2015 Leskinen oli seuran A-nuorten tehokkain puolustaja tehoilla 5+21=26. Huhtikuussa 2015 hän teki kolmivuotisen SM-liigasopimuksen KalPan kanssa. Leskinen teki liigadebyyttinsä 29. syyskuuta 2015 vieraissa Turun Palloseuraa vastaan, jolloin hän sai jääaikaa 11.12 minuuttia. Kaikkiaan Leskinen pelasi kauden 2015–2016 aikana SM-liigassa 19 runkosarjaottelua tehden yhden syöttöpisteen. KalPan A-nuorissa hän teki yli piste per peli -tahdilla 28 runkosarjaottelussa tehot 6+25=31, joilla Leskinen oli joukkueen tehokkain puolustaja ja sijoittui A-nuorten SM-liigan puolustajien pistepörssissä viidenneksi. Hän voitti myös KalPan sisäisen tehotilaston lukemalla +12. Leskinen valittiin sarjan toiseen tähdistökentälliseen.


title: Otto Leskinen

text: Kausi 2016–2017 oli Leskiselle varsinainen tulokaskausi SM-liigassa. Hän teki 50 runkosarjaottelussa tehot 2+8=10 ja 14 playoff-ottelussa yhden maalin. Leskinen teki liigauransa avausmaalin 17. marraskuuta 2016 Oulun Kärppiä vastaan. Hänen liigauransa ensimmäinen playoff-maali syntyi ensimmäisessä välieräottelussa 5. huhtikuuta 2017 JYPiä vastaan. Leskisen osuma jäi KalPan 2-0-voittoon päättyneen ottelun ratkaisumaaliksi. Hän voitti kauden päätteeksi SM-hopeaa. Marraskuussa 2017 hän teki joukkueen kanssa kaksivuotisen jatkosopimuksen. SM-liigakauden 2017–2018 päätyttyä Leskinen vahvisti KalPan A-nuoria pudotuspeleissä, jotka päättyivät Suomenmestaruuteen.


title: Otto Leskinen

text: Kesällä 2018 Leskinen sai kutsun Montréal Canadiensin kehitysleirille.


title: Otto Leskinen

text: Leskinen pelasi alle 18-vuotiaiden MM-kilpailuissa vuonna 2015, jolloin hän voitti hopeaa. Leskinen putosi viimeisten joukossa Suomen alle 20-vuotiaiden MM-joukkueesta vuoden 2017 turnaukseen. Yhteensä hän on pelannut 25 nuorten ja 20 poikien maaottelua.


title: Otto Leskinen

text: Suomen A-maajoukkueessa Leskinen on pelannut kolme ottelua tehden kaksi syöttöpistettä. Hän teki A-maajoukkuedebyyttinsä Channel One Cupin Tampereen Hakametsän jäähallissa pelatussa avausottelussa 13. joulukuuta 2018 Tšekkiä vastaan. Leskinen merkittiin heti Suomen ykköspuolustajapariin Jani Hakanpään viereen.


title: Otto Leskinen

text: Leskisen isoveli Ville pelaa SM-liigaa Mikkelin Jukureissa. Otto Leskinen valmistui keväällä 2016 merkonomiksi Savon ammatti- ja aikuisopistosta.


title: John D. Hickerson

text: John Dewey Hickerson (26. tammikuuta 1898 Crawford, Texas – 18. tammikuuta 1989 Bethesda, Maryland) oli yhdysvaltalainen diplomaatti, joka toimi muun muassa maansa suurlähettiläänä Helsingissä 1955–1959.


title: John D. Hickerson

text: Hickerson suoritti bachelor-tutkinnon Texasin yliopistossa Austinissa vuonna 1920 ja aloitti sen jälkeen uransa Yhdysvaltain ulkoministeriössä. Hän toimi varakonsulina Meksikon Tampicossa 1920–1922 ja Brasilian Rio de Janeirossa 1922–1924, sitten konsulina Brasilian Parássa vuoteen 1925 ja Kanadan Ottawassa vuoteen 1927 saakka.


title: John D. Hickerson

text: Ulkomaankomennuksilta Hickerson palasi ulkoministeriöön Washingtoniin 1928, jossa hänet nimitettiin Länsi-Euroopan osaston apulaispäälliköksi.


title: John D. Hickerson

text: Vuonna 1940 Hickersonista tuli Yhdysvaltain ja Kanadan toisen maailmansodan takia perustaman yhteisen puolustuslautakunnan ("Permanent Joint Board on Defense") sihteeri. Vuosina 1944–1947 hän oli Euroopan-asioiden toimiston ("Office of European Affairs") varajohtaja ja edusti Yhdysvaltoja muun muassa Dumbarton Oaksin konferenssissa 1944. Vuonna 1947 hänet ylennettiin Euroopan-toimiston johtajaksi.


title: John D. Hickerson

text: Vuosina 1949–1953 Hickerson toimi presidentti Harry S. Trumanin nimittämänä Yhdysvaltojen kansainvälisten järjestöjen asioiden apulaissihteerinä. Tämän jälkeen Hickerson toimi kaksi vuotta National War Collegen neuvonantajana.


title: John D. Hickerson

text: Presidentti Dwight D. Eisenhower nimitti Hickersonin 1955 suurlähettilääksi Suomeen, jossa hän toimi marraskuuhun 1959 saakka. Hänen seuraava asemapaikkansa oli Filippiinit 1960–1961.


title: John D. Hickerson

text: Eläkevuosinaan Hickerson asui Washingtonissa. Hän kuoli syöpään tammikuussa 1989.


title: Karkonlammi

text: Karkonlammi on pieni suorantainen järvi Tammelan Patamon kylässä Torronsuon eteläpuolella. Järven korkeus merenpinnasta on 117,4 metriä, pinta-ala 1,25 hehtaaria ja rantaviivan pituus 0,6 kilometriä.


title: Karkonlammi

text: Karkonlampi laskee kaakossa pitkin ojitettua suonotkelmaa Kailaanlammiin (korkeus merenpinnasta 115,7 metriä). Tämä on edelleen lännessä noin 90 metrin levyisen suokannaksen välityksellä yhteydessä Hakolammiin (korkeus 115,2 metriä merenpinnasta), joka laskee pitkin ojitettua suonotkelmaa Torronsuohon.


title: Karkonlammi

text: Voimassa olevassa valuma-aluejaossa nämä kolme lampea luetaan Paimionjoen vesistöön ja siellä Pajulanjoen valuma-alueeseen. Maastokartan perusteella tieto on väärä. Ehdotetun uuden valuma-aluejaon mukaan lammet kuuluvat Loimijoen valuma-alueeseen ja siellä nykyisen valuma-aluejaon mukaisessa jaotuksessa Kalliojärven valuma-alueeseen.


title: HMCS Long Branch (K487)

text: HMCS Long Branch (viirinumero K487) oli Kanadan kuninkaallisen laivaston parannellun Flower-luokan korvetti toisessa maailmansodassa.


title: HMCS Long Branch (K487)

text: Alus tilattiin 25. heinäkuuta 1942 Glasgow'sta A. & J. Inglisiltä nimellä "HMS Candytuft". Sen köli laskettiin 27. helmikuuta 1943 ja alus laskettiin vesille 28. syyskuuta. Se otettiin Kanadan laivaston palvelukseen 5. tammikuuta 1944 Clydessä Skotlannissa.


title: HMCS Long Branch (K487)

text: Oltuaan kuukauden koulutettavana Tobermoryssä alus liittyi huhtikuussa 1944 Londonderryssä Kanadan saattajaosasto C-5:een. Se suojasi ensimmäisenä saattueenaan ONS233:a. Aluksella todettiin Atlanttia ylitettäessä mekaaninen vika, jota korjattiin kuusi viikkoa St. John'sissa. Alus poistui telakalta 14. kesäkuuta palaten saattuetehtäviin. Seuraavalla länteen suuntautuneella matkallaan alus hinattiin loppumatka ja vika korjattiin St. Johns'sissa viikossa. Alus aloitti paluumatkan suojaten saattuetta HXS300, joka oli sodan suurin saattue.


title: HMCS Long Branch (K487)

text: Alus lähti viimeisen kerran Londonderrystä 27. tammikuuta 1945 ja se saapui Halifaxiin 11. helmikuuta. Alus siirrettiin telakalle, mistä se palasi huhtikuussa. Alus liitettiin Halifaxin osastoon suojaamaan rannikon saattueita. Alus poistettiin palveluksesta 17. kesäkuuta Sorelissa ja se sijoitettiin poistolistalle. Alus myytiin 1947, jolloin se nimettiin "Rexton Kent II:ksi". Nimestä poistettiin myöhemmin numero. Alus upotettiin Kanadan itärannikolla vuonna 1966.


title: HMCS Long Branch (K487)

text: Aluksenpäällikköinä olivat:


title: Rozanne Ridgway

text: Rozanne Lejeanne Ridgway (s. 22. elokuuta 1935 Saint Paul, Minnesota) on yhdysvaltalainen entinen diplomaatti, joka teki 32 vuotta kestäneen uran Yhdysvaltain ulkoministeriön palveluksessa.  Hän toimi suurlähettiläänä Suomessa 1977–1980 ja Saksan demokraattisessa tasavallassa 1983–1985.


title: Rozanne Ridgway

text: Rozanne Ridgway suoritti valtiotieteen bachelor-tutkinnon Saint Paulin Hamline Universityssä 1957 ja pääsi ulkoasiainhallinnon palvelukseen, mikä oli naisille vielä tuolloin harvinaista. Hän aloitti Yhdysvaltain ulkoministeriön Euroopan osastolla Washingtonissa ja toimi sitten muun muassa viisumivirkailijana Sisilian Palermossa, henkilöstöpäällikkönä Manilan suurlähetystössä ja suurlähettilään varamiehenä Bahamasaarten Nassaussa.


title: Rozanne Ridgway

text: 1970-luvun alussa Ridgway neuvotteli pitkään jatkuneista kalastusaluekiistoista Brasilian, Perun ja Bahamasaarten kanssa. Vuonna 1976 hänet nimitettiin kalastusasioiden alivaltiosihteeriksi. Myöhemmin hän oli neuvottelemassa Yhdysvaltojen kansalaisten omaisuuden palaluttamisesta Tšekkoslovakiasta.


title: Rozanne Ridgway

text: Kun Ridgway tuli Helsingin suurlähetystöön 1977 Mark Evans Austadin seuraajana, se oli ensimmäinen kerta kun nainen nimitettiin Yhdysvalloissa Euroopan maahan suurlähettilääksi.


title: Rozanne Ridgway

text: Ridgway toimi pääneuvottelijana kaikissa viidessä Ronald Reaganin ja Mihail Gorbatšovin huippukokouksessa, jotka merkitsivät kylmän sodan loppua ja ydinaseriisunnan alkua 1980-luvun lopulla.


title: Rozanne Ridgway

text: Ridgway toimi Atlantic Councilin presidenttinä 1989–1996 ja toimii nyt Baltian maiden kehittämiseksi perustetun Baltic-American Freedom Foundationin puheenjohtajana. Diplomaattiuransa jälkeen Ridgway on myös istunut muun muassa Boeingin, Emerson Electric Companyn, 3M:n ja Sara Lee Corporationin hallituksissa.


title: Palmqvistin talo

text: Palmqvistin talo on Helsingissä Pohjoisesplanadi 23:ssa sijaitseva empiretyylinen, vuosina 1837–1838 rakennettu kolmikerroksinen toimisto- ja liiketalo. Rakennuksen suunnitteli arkkitehti Anders Fredrik Granstedt ja rakennutti räätälimestari Albin Palmqvist. Palmqvistin makasiini ja verstas olivat talon Fabianinkadun puoleisessa siivessä ja Pohjoisesplanadin puolella oli kauppoja ja asuntoja.


title: Palmqvistin talo

text:
Perimätiedon mukaan Aleksis Kivi asui ylioppilasaikanaan yhden lukukauden Palmqvistin talossa ja vieraili Palmqvistien luona usein myöhemminkin. Hänen on myös väitetty kosineen Albin Palmqvistin tytärtä Albinaa.
Palmqvistin taloa uhkasi 1950-luvulla purkaminen kun samassa korttelissa pääkonttoriaan pitänyt Pohjoismaiden Yhdyspankki suunnitteli notariaattiosastonsa rakentamista Fabianinkadun varrelle. Suunnitelma muuttui kuitenkin että lopulta pankin laajennusosaa varten purettiin vain Palmqvistin talon Fabianinkadun puolella ollut matala siipirakennus. Uusi notariaattirakennus valmistui sen paikalle vuonna 1964, ja sen suunnitteli arkkitehti Alvar Aalto. Se on vain kolmikerroksinen ja sopi siten Palmqvistin talon korkeuteen.


title: Kansallisrunoilija

text: Kansallisrunoilija on runoilija, jonka runot ovat nostattaneet ihanteellisuutta ja intoa sekä henkilökohtaisella että kansallisella tasolla. Norjan kansallisrunoilijana voidaan pitää Bjørnstjerne Bjørnsoniä, Skotlannin Robert Burnsiä, Unkarin Sándor Petőfia ja Venäjän kansallisrunoilijana Aleksandr Puškinia. Suomen kansallisrunoilijana pidetään yleisesti Johan Ludvig Runebergiä. Toisinaan myös Eino Leino on nostettu tähän asemaan.


title: HMS Bugloss (K306)

text: HMS Bugloss (viirinumero K306) oli Britannian Kuninkaallisen laivaston vuonna 1943 valmistunut parannellun Flower-luokan korvetti, joka palveli toisessa maailmansodassa.


title: HMS Bugloss (K306)

text: Alus tilattiin 15. toukokuuta 1942 Sunderlandista John Crown and Sonsilta. Sen köli laskettiin 24. marraskuuta 1942 ja alus laskettiin vesille 21. kesäkuuta 1943. Alus valmistui 8. marraskuuta.


title: HMS Bugloss (K306)

text: Alus lainattiin vuonna 1945 Intialle, joka liitti sen laivastoonsa nimellä "RIN Assam". Alus palautettiin 1948 Britannian kuninkaalliselle laivastolle.


title: HMS Burnet (K348)

text: HMS Burnet (viirinumero K348) oli Britannian Kuninkaallisen laivaston vuonna 1943 valmistunut parannellun Flower-luokan korvetti, joka palveli toisessa maailmansodassa.


title: HMS Burnet (K348)

text: Alus tilattiin 22. heinäkuuta 1942 Paisleystä Fleming and Fergusonilta. Sen köli laskettiin 2. marraskuuta 1942 ja alus laskettiin vesille 31. toukokuuta 1943. Alus valmistui 23. syyskuuta.


title: HMS Burnet (K348)

text: Alus lainattiin 1945 Intialle, joka liitti sen laivastoonsa nimellä "RIN Gondwana". Alus myytiin vuonna 1947 Thaimaalle, joka liitti sen laivastoonsa nimellä "Bangpakong".


title: HMS Charlock (K395)

text: HMS Charlock (viirinumero K395) oli Britannian Kuninkaallisen laivaston vuonna 1944 valmistunut parannellun Flower-luokan korvetti, joka palveli toisessa maailmansodassa.


title: HMS Charlock (K395)

text: Alus tilattiin 25. heinäkuuta 1942 Paisleystä Fleming and Fergusonilta. Sen köli laskettiin 6. huhtikuuta 1943 ja alus laskettiin vesille 16. marraskuuta. Alus valmistui 10. maaliskuuta 1944.


title: HMS Charlock (K395)

text: Alus lainattiin 1945 Intialle, joka liitti sen laivastoonsa nimellä "RIN Mahratta".


title: Etiopianjänis

text: Etiopianjänis ("Lepus starcki") on Afrikassa elävä keskikokoinen jänislaji. Se painaa aikuisena noin 2,5 kilogrammaa. Se on muistuttaa väritykseltään rusakkoa. Korvissakin on monen väristä karvaa, lähellä korvan kärkeä on musta laikku jollaista ei esiinny muilla Itä-Afrikan jänislajeilla.


title: Etiopianjänis

text: Etiopianjäniksiä elää rajatulla alueella Etiopian ylängöillä 2 000–4 500 metrin korkeudella, mutta laji on siellä yleinen ja siksi se on luokiteltu elinvoimaiseksi.


title: Sami Pekkala

text: Sami Pekkala (s. 12. syyskuuta 1995 Oulu) on suomalainen jääkiekkoilija. Hän on pelipaikaltaan vasen laitahyökkääjä.


title: Sami Pekkala

text: Pekkala on Oulun Kärppien oma kasvatti. Hän toimi kaudella 2010–2011 seuran C-nuorten kapteenina. Pekkala sijoittui 30 osumallaan koko C-nuorten SM-sarjan maalipörssissä toiseksi edellään vain joukkuetoveri Arttu Luusuaniemi. Hän ylsi myös SM-karsinnoissa ja pudotuspeleissä Kärppien sisäisen maalipörssin voittoon, jälkimmäisissä myös jaettuun pistepörssin voittoon. Kaudella 2012–2013 Pekkala toimi Kärppien B-nuorten kapteenina. Kaudella 2013–2014 hän voitti A-nuorten SM-hopeaa. Kaudella 2014–2015 Pekkala oli pudotuspeleissä Kärppien A-nuorten paras pistemies tehoilla 3+3=6.


title: Sami Pekkala

text: Kaudella 2015–2016 Pekkala nousi Kärppien A-nuorten varakapteeniksi. Hän oli joukkueen paras pistemies ja jakoi Kärppien sisäisen syöttöpörssin voiton Janne Kuokkasen kanssa tehoilla 23+31=54. Pekkala nousi kauden aikana myös seuran SM-liigajoukkueen vahvuuteen. Hän pelasi joukkueessa muutamia harjoitusotteluita, mutta debytoi ensimmäisessä miesten sarjaottelussa 27. elokuuta 2015 Mestarien liigassa saksalaista Krefeld Pinguinea vastaan. Ottelu jäi Pekkalalle kauden ainoaksi CHL:ssä, jossa hän voitti hopeaa. SM-liigassa Pekkala esiintyi ensimmäisen kerran runkosarjan viimeisellä kierroksella 10. maaliskuuta 2016 vieraissa Pelicansia vastaan, mutta 13. hyökkääjäksi merkitty Pekkala ei saanut kuitenkaan peliaikaa. Hän pelasi runkosarjan aikana myös yhden ottelun lainalla Mestis-joukkue Kajaanin Hokissa tehden siinä yhden syöttöpisteen. Koska Kärpät oli nimennyt Pekkalan ns. nuorten pelaajien listalle, hän siirtyi seuran A-nuorten kauden päätyttyä Hokkiin kesken Mestiksen pudotuspelien. Pekkala pelasi 12 playoff-ottelua ilman tehopisteitä ja voitti Mestis-hopeaa.


title: Sami Pekkala

text: Pekkala on pelannut kaksi poikien maaottelua.


title: Sami Pekkala

text: Pekkalan isoveli Tomi on pelannut SM-liigassa ja hän pelaa nykyään II-divisioonajoukkue Tornion IHC:ssä. Veljesten isä Arto Pekkala toimii Kärppien SM-liigajoukkueen huoltajana.


title: Wihtori Kause

text: Wihtori Kause, aik. "Pelander" (15. joulukuuta 1870 – 28. huhtikuuta 1961) oli suomalainen sahateollisuusmies, joka harjoitti merkittävää sahaustoimintaa 1920- ja 1930-luvulla Suojärvellä Laatokan Karjalassa.


title: Wihtori Kause

text: Eurasta kotoisin olleen Kausen isä Iisakki Pelander (1842–1910) oli ollut sepänsällinä ja torpparina ennen kuin ryhtyi puutavarakauppiaaksi ja hankki vuonna 1886 Haka-Kausen tilan omistukseensa. Pelanderin pojat Wihtori ja Johan (1878–1937) ottivat tilan nimen mukaan sukunimekseen Kause.


title: Wihtori Kause

text: Wihtori Kause toimi aluksi seppänä ja sitten puutavara-alan liikemiehenä. Vuonna 1924 hän osti Laatokan Karjalasta Suojärven pitäjän Kotajärveltä läheltä Neuvostoliiton rajaa maa-alueen sahaa varten sekä 150 000 tukin leimikon. Kause perusti sahaa varten "Wihtori Kause & kumppanit" -nimisen avoimen yhtiön, jonka toimitusjohtaja hän oli. Yhtiössä olivat mukana myös Kausen veljet Johan ja Isak sekä viisi muuta liikemestä. Suojärven alueen metsät olivat säilyneet koskemattomina ja niitä oli alettu hyödyntää vasta sen jälkeen, kun rautatie valmistui Suojärvelle vuonna 1923.


title: Wihtori Kause

text: Kotajärven höyrysaha käynnistyi lokakuussa 1924 ja aluksi sahalla oli 17 työntekijää, mutta parissa vuodessa työntekijämäärä kaksinkertaistui. Sahatavara kuljetettiin hevosilla sahalta Paperon asemalle, jossa Kausella oli lautatarha ja puutavaravarasto. Kotajärven sahan vuosituotanto nousi 10 000 kuutiometriin sahatavaraa. Vuonna 1927 Kause rakensi Suojärven Torasjoelle toisen sahalaitoksen, Torasjoen sahan. Tämä saha sijaitsi viiden kilometrin päässä Naistenjärven asemalta ja vain noin sadan metrin päässä Neuvostoliiton rajasta. Torasjoen sahalla oli vuonna 1929 työssä 31 naista ja 103 miestä ja sahatavaran vuosituotanto oli 20 000 kuutiometriä. Kuljetusten helpottamiseksi Kause rakensi Torasjoen sahalle sivuradan omalla kustannuksellaan vuonna 1928. Torasjoen saha sai puunsa pääasiassa Suojärven pitäjän pohjoisosissa sijainneista valtionmetsistä, mutta jonkin verran puuta ostettiin myös Neuvostoliiton puolelta.


title: Wihtori Kause

text: Wihtori Kause kilpaili Suojärven alueen puuvaroista erityisesti Hella Wuolijoen johtaman Aunuksen Puuliikkeen kanssa. Aunuksen Puuliike joutui kuitenkin selvitystilaan vuonna 1930 sen jälkeen kun sen puusta maksamat muita ostajia korkeammat hinnat ja epäonnistuneet yritykset koneellistaa puutavaran kuljetukset olvat saaneet yhtiön talousvaikeuksiin. Kausen sahat selvisivät myös 1930-luvun alun pulakauden yli ja suhdanteiden parannuttua sahojen tuotanto lähti jyrkkään nousuun. Kotajärven ja Torasjoen sahojen lisäksi Kause oli vuokrannut myös Litsman sahan. Kause muutti vuonna 1932 aiemmin avoimena yhtiönä toimineen yrityksensä osakeyhtiöksi, jonka nimeksi tuli "Torasjoen Saha Oy", vuodesta 1943 "Toras Oy". Uusi yhtiö alkoi hoitaa myös Koiviston maalaiskunnan Makslahdessa tapahtunutta yhtiön sahatavaran laivausta.


title: Wihtori Kause

text: Vuonna 1936 Kause rakensi kolmannen sahansa Suojärvelle Piitsoin järven rantaan Piitsjoen kylän lähelle. Piitsjoen saha sai koneensa toimintansa lopettaneelta Siikaisten höyrysahalta. Uudella sahalla työskenteli vuonna 1937 22 naista ja 38 miestä sahatavaran vuosituotannon ollessa 24 000 kuutiometriä. Sahalle johti myös oma sivuraide, Piitsjoen metsärata. Kause lopetti kuitenkin Kotajärven sahan samana vuonna kun Piitsjoen saha aloitti toimintansa.


title: Wihtori Kause

text: Talvisodan alkaessa Kause joutui jättämään Suojärven alueen sahansa sekä sahoja varten hankitut tukit. Hänen yhtiölleen jäi vain Jukolan saha Merikarvialla sekä Helsingissä sijainnut pääkonttori. Kause osti välirauhan aikana sahan Kouhusta Jyväskylän maalaiskunnasta. Jatkosodan aikana syksyllä 1941 Torasjoen Saha Oy aloitti sahaustoiminnan uudelleen Suojärvellä. Sekä Torasjoen että Piitsjoen sahat oli poltettu, joten Jukolan sahan koneet siirrettiin uudelleen rakennetulle Piitsjoen sahalle, jonka tuotanto meni kokonaan puolustusvoimille. Kause rakensi uudelleen myös Torasjoen sahan. Molemmat sahat menetettiin kuitenkin jatkosodan loppuvaiheissa kesällä 1944 ja Toras Oy joutui luovuttamaan myös Suomessa olleet sahojen raamikoneistot, jotka oli tarkoitus siirtää Suojärvelle, sekä maksamaan Metsähallitukselle ostamansa leimikon, joka jäi pystyyn luovutetulle alueelle.


title: Wihtori Kause

text: Sodan päätyttyä Kausen Toras-yhtiöllä oli omistuksessaan Kuohun Tehtaat Jyväskylän maalaiskunnassa ja tynnyritehdas Raumalla. Toras Oy oli Kausen suvun omistuksessa vielä vuoteen 1957 saakka. Maria ja Wihtori Kausen perilliset olivat jo vuonna 1938 perustaneet "Kause Oy":n, joka omisti Virttaan sahan, Säkylän höyrysahan, Parkanon höyrysahan "Yrjö Kause & Kumppanit" ja "Porin Puuteollisuus Oy":n. Kause oy hankki sittemmin omistukseensa sahalaitoksia, puutalotehtaita ja tilitehtaita eri puolilta Suomea. Oy W. Rosenlew Ab osti Kause Oy:n vuonna 1980.


title: Sara Lee

text: Sara Lee Corporation oli yhdysvaltalainen elintarvike- ja kulutustavarateollisuusyhtiö, jonka osake noteerattiin New Yorkin pörssissä. Sen tuotealoihin kuuluivat elintarvikkeet kuten kahvit ja teet (mm. hollantilainen Douwe Egberts), liha ja lihajalosteet (Hillshire Farms), alusvaatteet (Hanes, Playtex, Wonderbra ym.) sekä kodin- ja vartalonhoitokemikaalit.


title: Sara Lee

text: Vuonna 2005 Sara Lee Corporationilla oli tuotantoa yli 40 maassa ja myyntiä yli 180 maassa ja sen henkilöstömäärä oli noin 137 000. Sen jälkeen sen osia alettiin myydä muille kulutustavarayhtiöille.


title: Sara Lee

text: Sara Lee Corporationin alkujuuret olivat Chicagoon sisällissodan aikana perustetussa elintarvikeliikkeessä "Sprague, Warner & Company", josta vuoteen 1909 mennessä oli kasvanut yksi Yhdysvaltojen suurimmista elintarvikkeiden tukkuliikkeistä. Vuonna 1942 sen osti kanadalainen Cummings. Vuonna 1945 sen nimeksi tuli "Consolidated Grocers" ja vuonna 1953 "Consolidated Foods Corporation" (CFC).


title: Sara Lee

text: Vuonna 1956 Consolidated Foods osti vuonna 1935 Chicagoon perustetun leipomoalan yrityksen nimeltä Kitchens of Sara Lee. Tuotemerkistä Sara Lee tuli vähitellen yhä tunnetumpi elintarvikemerkki niin, että vuonna 1985 se päätettiin ottaa koko yhtiön uudeksi nimeksi.


title: Sara Lee

text: Ensin Consolidated Foods- ja sitten Sara Lee -nimellä yritys eteni vähitellen lihanjalostukseen (E. Kahn's Sons 1966, Hillshire Farm 1971, Jimmy Dean Meats 1984), kahviin, teehen ja tupakkaan (Douwe Egberts 1978), teknokemiaan (Oxford Chemical Corporation 1966, australialainen kengänhoitoainevalmistaja Nicholas Kiwi 1985, hollantilainen Akzo 1987) ja alusvaateteollisuuteen (Gant 1968, Hanes 1979, Playtex 1991, Courtaulds Textiles 2000). 1990-luvun alkuvuosina Sara Lee omisti jonkin aikaa 43 prosenttia myös Suomen Trikoosta.


title: Sara Lee

text: Vuonna 2002 elintarvikkeiden osuus Sara Leen liikevaihdosta oli 52 prosenttia, alusvaatteiden 37 prosenttia ja muiden kulutustavaroiden 11 prosenttia.


title: Sara Lee

text: 2000-luvun puolivälissä Sara Lee alkoi myydä toimialojaan. Euroopan vaatetoimiala myytiin Sun Capital Partnersille 2006; siihen kuuluivat tuotemerkit Dim, Playtex, Wonderbra, Lovable, Abanderado, Nur Die, Unno ja Bellinda. Samana vuonna Pohjois-Amerikan alusvaatetoiminta yhtiöitettiin ja vietiin pörssiin nimellä Hanesbrands Inc. (NYSE:HBI). Vuonna 2009 Sara Lee myi maailmanlaajuisen vartalonhoitoliiketoimintansa ja Euroopan pesuainebisneksensä Unileverille. Vuonna 2011 Kiwi-kengänhoitotuotteet myytiin S. C. Johnsonille.


title: Sara Lee

text: Vuonna 2012 Sara Lee Corporationista oli jäljellä enää Yhdysvalloissa toiminut Hillshire Farms -lihanjalostusosasto ja hollantilainen Douwe Egberts -kahviyhtiö. Sara Lee Corporationin nimi muutettiin "Hillshire Farmsiksi" ja myytiin vuonna 2014 Tyson Foods -lihanjalostusjätille. Douwe Egbertsistä muodostettiin uusi yhtiö nimeltä "D.E Master Blenders 1753". Se myytiin 2014 saksalaiselle kulutustavara-alan holdingyhtiölle JAB Holding Companylle, joka omistaa myös osan brittiläisestä Reckitt Benckiser -kulutustavarajätistä.


title: Eksentrismi

text: Eksentrismi eli eksentrisyys tarkoittaa tavallisuudesta poikkeavaa, outoa ja erilaista käyttäytymistä, toimintaa ja/tai tyyliä. Eksentrikko on taas henkilö, joka ei toimi vallitsevien normien ja yhteisön käyttäytymistapojen mukaan, vaan toimii individualistisen itsenäisesti. Hän toimii siis arkikielellä käsitetyn "normaaliuden" vastaisesti. Eksentrikko taas ei siedä ympäristön puuttumista hänen elämäntapaansa.


title: Eksentrismi

text: Keskiaikaisen latinan sana "eccentricus" on johdettu kreikan sanasta "ekkentros", joka tarkoittaa keskiön ulkopuolella olevaa (prepositio "ek"/"ex" tarkoittaa "ulkona", "kentron" keskusta). Matemaattinen käsite eksentrisyys tarkoittaa juuri tätä. Englannin kielessä tämä uudissana "eccentric" esiteltiin esseissä vuonna 1551 astronomisena terminä, joka merkitsee "kehää, jossa maapallo, aurinko jne. poikkeavat keskuksestaan". Vuonna 1556 sen adjektiivimuto esiintyi painettuna. Vuonna 1685 termiä käytettiin konkreettisen merkityksensä sijaan kuvaavassa merkityksessä tarkoittaen epätavanomaista ja outoa käytöstä. Käsite "eksentrikko" esiintyi englannin kielessä ensimmäisen kerran vuonna 1832.


title: Eksentrismi

text: Eksentrisyys yhdistetään usein nerokkuuteen, älylliseen lahjakkuuteen tai luovuuteen. Usein muut ihmiset hahmottavat yksilön eksentrisen käyttäytymisen tämän yksilöllisen älykkyyden tai luovuuden ulkoiseksi ilmentymäksi. Englantilainen filosofi John Stuart Mill (s. 1806) kirjoitti, että "eksentrisyyden määrä yhteiskunnassa on yleisesti ollut yhteydessä siihen, kuinka paljon nerokkuutta, älyllistä elinvoimaa ja moraalista rohkeutta siinä itsessään on" ja murehti aikansa eksentrisyyden puutetta "aikakautemme suurimmaksi vaaraksi". Edith Sitwell (s. 1887) kirjoitti, että eksentrisyys on "usein eräänlaista viatonta ylpeyttä" lisäten, että neroja ja aristokraatteja kutsutaan eksentrikoiksi, koska "he ovat täysin pelottomia ja kansanjoukkojen mielipiteiden ja oikkujen ulottumattomissa". Eksentrisyys voidaan yhdistää myös varallisuuteen. Köyhän tapauksessa vastaavaa käyttäytymistä pidettäisiin hulluutena, mutta varakkaan tapauksessa eksentrisyytenä.


title: Eksentrismi

text: Skotlantilainen lääkäri David Joseph Weeks (s. 1944) on perehtynyt erityisesti eksentrismiin. Hän julkaisi aiheesta teoksen "Eccentrics and Eccentricities" vuonna 1988. Hänen mukaansa mielenterveyshäiriöiset kärsivät ongelmistaan, kun taas eksentrikot ovat yleensä varsin onnellisia. Hän on väittänyt, että eksentrikot ovat itse asiassa vähemmän altiita mielenterveyshäiriöille kuin muut ihmiset.


title: Eksentrismi

text: Weeksin tutkimuksen mukaan on olemassa 15 tyypillistä piirrettä, jotka erottavat terveen eksentrikon tavallisesta henkilöstä tai mielenterveysongelmaisesta. Kaikkien piirteiden ei kuitenkaan tarvitse päteä kaikissa tapauksissa, mutta viittä ensimmäistä piirrettä pidetään yleisesti eksentrisinä.


title: Anssi Leino

text: Anssi Leino (s. 1978 Espoo) on suomalainen elokuvaaja. Hän kuvaa pitkiä elokuvia, television draamasarjoja, dokumentaarisia elokuvia sekä mainoksia ja musiikkivideoita. Leino on Suomen Elokuvaajien Yhdistyksen varapuheenjohtaja ja hän on myös toiminut elokuvauksen lehtorina Taideteollisen korkeakoulun Elokuvataiteen osastolla.


title: Anssi Leino

text: Leino on kuvannut ensimmäisen maailmanlaajuisen levityksen Netflix-suoratoistopalvelussa saaneen suomalaisen rikosdraamasarjan "Karppi" ("Deadwind") ja jo sitä ennen Netflixin kansainvälisesti julkaiseman kotimaisen rikossarjan "Sorjonen" ("Bordertown").


title: James Gill

text: James Francis Gill (s. 1934) on yhdysvaltalainen taiteilija ja eräs pop-taiteen edustajista.


title: James Gill

text: Vuonna 1962 Modernin taiteen museo New Yorkissa otti Gillin maalauksen "Marilyn Triptych" pysyvään kokoelmaansa. Gill lopetti maalaamisen vuonna 1972 ja aloitti jälleen noin 30 vuotta myöhemmin.


title: James Gill

text:
Gill syntyi vuonna 1934 Tahokassa, Texasissa ja varttui San Angelossa, Texasissa. Hänen äitinsä oli ammatiltaan sisustussuunnittelija ja yrittäjä, joka rohkaisi häntä taiteen pariin. Koulussa Gill ja hänen ystävänsä aloittivat rodeo-kerhon haaveillessaan nuoruuden cowboy-unelmistaan. Asepalveluksessa Gill työskenteli piirtäjänä ja suunnitteli julisteita. Texasiin palattuaan hän jatkoi opiskelua San Angelon Collegessa ja työskenteli arkkitehtuuritoimistossa. Vuonna 1959 Gill opiskeli Texasin yliopistossa, Austinissa ja työskenteli myöhemmin arkkitehtuurin parissa Odessassa, Texasissa. Tämän jälkeen hän keskittyi kuvataiteelliseen uraansa.
Vuonna 1962 Gill muutti Los Angelesiin mukanaan lukuisia töitään, jotka hän esitteli Felix Landau Gallerylle.


title: James Gill

text:
Vuonna 1965 Gill opetti maalaustaidetta Idahon yliopistossa. Hänen työnsä oli näinä vuosina usein ahdistunutta ja synkkäsävyistä. Aiheet olivat pääosin yhteiskunnallisia ja poliittisia, kuten Vietnamin sota. Gill loi sarjan sodanvastaisia, siviili- ja sotilasjohtoa kuvaavia maalauksia. Dramaturgi William Inge kuvaili näiden maalausten esittämiä miehiä: ”...korkean julkisen aseman omaavina henkilöinä, jotka ovat sotkeutuneet hetkellisesti sellaisiin pahoihin puuhiin, jotka luultavasti tulevat tuhoamaan heidän poliittisen ja ammatillisen uransa.”
Gillin maalaus "The Machines" syntyi sodanvastaisten kuvasarjojen pohjalta. Teos pääsi osaksi Yhdysvaltojen mediareportaaseja, jotka kuvasivat taisteluita Vietnamissa. Gill sai mainetta ajankohtaisten aiheiden käsittelijänä valokuvauksellisiissa töissään. Gillin ekspressionismin ja piirustusten yhdistelmä ei ollut ajan suuntausten mukainen. William Inge kommentoi Gillin grafiittipiirustuksia seuraavasti: ”Hänen teoksissaan on hetkellinen totuus, joka on samalla surullisen kaunista ja muistiin jäävää”.


title: James Gill

text: Vuonna 1967 Brasiliassa pidetyssä São Paulon biennaalissa esiteltiin Gillin töitä yhdessä Andy Warholin ja Edward Hopperin teosten kanssa. Tämä näyttely johti Gillin läpimurtoon kansainvälisessä taidemaailmassa ja Gillin työt pääsivät suurten taidemuseoiden kokoelmiin.


title: James Gill

text:
Samana vuonna Time-lehti pyysi Gilliä maalaamaan venäläiseltä vankileiriltä juuri karanneen Aleksandr Solženitsynin muotokuvan. Gill loi kuvan neliosaisena paneelimaalauksena. Teoksen hahmo muuttuu kasvottomasta hymyileväksi ja vapautensa uudelleen saavuttaneeksi mieheksi. Gill totesi: ”Kaikki ihmiset ovat poliittisia vankeja, sillä he ovat sen järjestelmän vankeja, johon ovat syntyneet.”
Maalaus oli esillä Time-Life rakennuksen aulassa noin viiden vuoden ajan. Gillin taiteen lähteet ovat aina nykyhetkessä. Hänen maineensa taiteilijana ei perustu ainoastaan kuuluisten henkilöiden, kuten John F. Kennedyn, Marilyn Monroen tai Beatlesin muotokuviin, vaan usein myös hänen teoksiinsa, jotka kyseenalaistivat poliittisen valtataistelun ja sodan itsessään. Yksi tämän kauden tärkeistä teoksista on "Political Prisoner". Maalaussarja näyttää raskaana olevan naisen silhuetin. Hänen vartalonsa symboloi ihmisten pitkäikäisyyttä ja jokaisen sukupolven mahdollisuutta uuteen alkuun, vapaana vanhempiensa virheistä. Samaan aikaan Gill osoittaa, että myös syntymätön lapsi on aikansa vanki: ydinperheessä syntynyt nuori sukupolvi tulee valitettavasti perimään maailman, jota he eivät itse luoneet - maailman, joka sen sijaan loi heidät.


title: James Gill

text: Vuonna 1969 Gill opetti Kalifornian yliopistossa Irvinessä. Sitten Gillille tarjottiin vierailevan professorin paikkaa Oregonin yliopistossa Eugenessa. Gill oli tällöin uransa huipulla ja hyvin suosittu pop-taiteilija. Monet hänen aikalaisensa kuitenkin näkivät Gillin töissä syvää ja monimutkaista tarkoitusta, joka oli enemmän kuin mitä pop-taide alun perin oli tarkoittanut. ”Gill on huomattava pop-taiteilija, vaikkakin hän on liikaa taidemaalari ja kuvaa aiheitaan hyvin emotionaalisesti latautuneella tavalla verrattuna normaaliin pop-taiteilijaan.”


title: James Gill

text: Vuonna 1972 Gill vetäytyi yllättäen oma-aloitteisesti pois taidepiireistä haluten kuitenkin säilyttää eräänlaisen etäsuhteen taidemaailman kanssa. Hän halusi kehittää taiteellista ilmaisuaan joutumatta alistumaan aineellisen maailman rajoitteisiin. Gill sanoi: ”Olin näihin aikoihin hermostunut monista asioista: kuuluisuudesta, taiteesta ja "Political Prisoner"-teoksen aiheuttamista ongelmista. Kun ajoin Kalifornian punapuumetsien halki rannikkoa pitkin pohjoiseen, paikan kauneus mykisti minut ja ymmärsin, että minun ei ollut pakko elää Los Angelesissa”.


title: James Gill

text: Oregenin yliopiston professorikauden päätyttyä Gill myi talonsa, sekä lukuisia maalauksiaan ja piirustuksiaan, ja osti maata sekä talon Kalifornian rajalla Whale Gulchissa.


title: James Gill

text: Arkkitehdin työnsä ohella Gill alkoi maalaamaan uudestaan 1980-luvun puolivälissä. Hän palasi Teksasiin ja kehitti taidettaan, mutta pysyi pois julkisuudesta. Noin 10 vuotta myöhemmin Smithsonian Instituutin amerikkalaisen taiteen museon taidelehti ”American Way” otti häneen yhteyttä haastattelua varten. Sen jälkeen useat galleriat ja museot kiinnostuivat jälleen hänestä. Vuonna 1987 Gill aloitti suunnittelun käyttäen tietokonetta ja tulostinta piirustusvälineinä.


title: James Gill

text: Vuonna 2005 hänen kotikaupungissaan San Angelon Museum of Fine Artsissa järjestettiin ensimmäinen retrospektiivi Gillin töistä.


title: James Gill

text: Vuonna 2010 alkoi Gillin myöhäinen luova kausi. Vastakohtana hänen poliittisesti motivoituneille varhaisille töilleen Gill keskittyi kuvaamaan kuuluisia henkilöitä, kuten John Waynea, Paul Newmania tai Marilyn Monroeta. Gill loi lukuisia teoksia filmitähdistä, aihe on kiehtonut häntä lakkaamatta "Marilyn Triptych" -teoksen varhaisista menestysajoista lähtien.


title: James Gill

text: Tuttavuuksiensa Tony Curtisin, Kirk Douglasin, John Waynen, Jim Morrisonin, Martin Luther Kingin ja Marlon Brandon kautta Gill todisti taiteilijana kokonaisen sukupolven tarinoita. James Gillin uusin taide on realismin ja abstraktin maalaustaiteen yhteensulautuma. Valokuvat ovat yhä hänen taiteensa perusta. Hän sommittelee maalauksensa tietokoneella ja työstää tehosteita, joita hän kuvaa termeillä "Metamage" tai "Mixed Media".


title: Antti Suomela

text: Antti Juhani Suomela (s. 17. maaliskuuta 1994 Espoo) on suomalainen jääkiekkoilija, joka pelaa NHL-joukkue San Jose Sharksin organisaatiossa. Hän on pelipaikaltaan keskushyökkääjä.


title: Antti Suomela

text: "SuomiKiekko" -sivuston haastattelun mukaan Suomela on kiekollinen sentteri, joka pystyy tarvittaessa nopeuttamaan tai hidastamaan pelitempoa. Hän osaa pelintekemisen lisäksi tehdän myös hyvin maaleja ja Suomela mainitsi haastattelussa halun ratkaista pelejä itse sekä luottavansa laukaukseensa. Hän mainitsi kehityskohteikseen kovuuden, fyysisen pelin, puolustamisen, kiekottoman pelin ja tilanteiden tunnistamisen.


title: Antti Suomela

text: Suomela aloitti jääkiekkoilun 4-vuotiaana Espoon Palloseurassa. Hän siirtyi juniorina sittemmin Kiekko-Espooseen, jossa Suomela voitti B-nuorten I-divisioonan mestaruuden vuonna 2011. Kaudeksi 2011–2012 hän siirtyi Espoo Bluesiin, jonka B-nuorten kakkosjoukkueen kapteeniksi Suomela nousi. Hän pelasi kuitenkin yli puolet kaudestaan seuran B-nuorissa, joissa Suomela voitti SM-hopeaa. Kaudella 2013–2014 hän ratkaisi Bluesin A-nuorille Suomenmestaruuden tehtyään kolmannessa finaaliottelussa Oulun Kärppiä vastaan joukkueen 7–3-voittoon päättyneen ottelun ratkaisumaalin.


title: Antti Suomela

text: Kaudella 2014–2015 Suomela oli Bluesin toiseksi paras pistemies Teemu Pulkkisen jälkeen tehoilla 27+38=65, joilla hän sijoittui A-nuorten SM-liigan pistepörssissä viidenneksi. Hän voitti myös joukkueen sisäisen tehotilaston lukemalla +26, kuten myös kevään 2015 pudotuspeleissä lukemalla +6. Tuolloin Suomela jakoi myös Bluesin sisäisen maalipörssin voiton Pulkkisen kanssa kuudella osumallaan. Hän edusti joukkuetta kauden aikana myös Junior Club World Cupissa.


title: Antti Suomela

text: Huhtikuussa 2015 Suomela teki 2+1-vuotisen SM-liigasopimuksen Bluesin kanssa. Hän teki liigadebyyttinsä 30. syyskuuta 2015 vieraissa Hämeenlinnan Pallokerhoa vastaan. Suomela sai ottelussa jääaikaa 6.41 minuuttia. Liigauransa avausmaalin hän teki 5. joulukuuta 2015 vieraissa Kalevan Palloa vastaan. Suomela myös syötti Roope Talajan tekemän Bluesin 2–3-voittomaalin. Hänen roolinsa kasvoi Bluesin tyhjennyttyä pelaajista seuran talousvaikeuksien vuoksi. Suomela teki lopulta tulokaskautensa aikana 52 runkosarjaottelussa tehot 13+13=26, joilla hän oli runkosarjassa viimeiseksi jääneen Bluesin paras pistemies ja maalintekijä. Tämän lisäksi Suomela sijoittui SM-liigan tulokkaiden pistepörssissä kolmanneksi. Mestarien liigassa hän teki neljässä ottelussa yhden maalin. Kauden päätteeksi Suomela valittiin joukkueensa arvokkaimmaksi pelaajaksi. Hän jätti Bluesin kauden jälkeen seuran taustayhtiön ajauduttua konkurssiin.


title: Antti Suomela

text: Kaudeksi 2016–2017 Suomela siirtyi kaksivuotisella sopimuksella JYPiin. Hän murtautui SM-liigan elittiin ja oli joukkueen paras pistemies ja maalintekijä tehoilla 22+23=45. Suomela sijoittui liigan maalipörssissä viidenneksi ja pistepörssissä seitsemänneksi. CHL:ssä hän oli JYPin paras maalintekijä viidellä osumallaan, joilla Suomela jakoi joukkueen sisäisen pistepörssin voiton kolmen muun pelaajan kanssa. Kaudella 2017–2018 hän voitti koko SM-liigan pistepörssin tehoilla 21+39=60, jonka myötä Suomela palkittiin runkosarjan päätteeksi Veli-Pekka Ketola -palkinnolla. Suomela voitti myös JYPin sisäisen tehotilaston lukemalla +28. Hänet valittiin SM-liigan joulukuun 2017 kuukauden pelaajaksi. Suomela valittiin kauden päätteeksi SM-liigan tähdistökentälliseen. Hän voitti kauden aikana myös CHL:n mestaruuden.


title: Antti Suomela

text: Toukokuussa 2018 Suomela teki 1+1-vuotisen sopimuksen Helsingin IFK:n kanssa. Hänen agenttinsa Markus Lehdon mukaan Suomelasta oli kiinnostunut kevään aikana peräti 15 NHL-seuraa. Hän ei lopulta siirtynyt HIFK:hon, vaan teki kesäkuussa vuoden mittaisen tulokassopimuksen San Jose Sharksin kanssa. Suomela otti harjoitusleirin päätteeksi paikan joukkueen NHL-kauden 2018–2019 avauskokoonpanosta. Hän teki näin ollen NHL-debyyttinsä runkosarjan avauskierroksella 3. lokakuuta 2018 Anaheim Ducksia vastaan. Suomela merkittiin Sharksin kolmossentteriksi laidoilleen Evander Kane ja Joonas Donskoi, mutta hänet siirrettiin ottelun aikana nelosketjuun. Suomela sai ottelussa jääaikaa 10.59 minuuttia. NHL-uransa avausmaalin hän teki kymmenennessä ottelussaan 26. lokakuuta 2018 vieraissa Carolina Hurricanesia vastaan. Suomela pelasi NHL:ssä 27 runkosarjaottelua tehopistein 3+5=8, kunnes joulukuussa 2018 Sharks lähetti hänet AHL-joukkue San Jose Barracudaan.


title: Antti Suomela

text: Suomela edusti Suomea MM-kilpailuissa vuonna 2018. Yhteensä hän on pelannut 15 A-maaottelua tehopistein 5+5=10. Hän teki A-maajoukkuedebyyttinsä Sweden Hockey Gamesin 9. helmikuuta 2017 Pietarissa pelatussa avausottelussa Venäjää vastaan. Suomelan ensimmäinen A-maajoukkuemaali syntyi Euro Hockey Challengessa 12. huhtikuuta 2018 Riiassa Latviaa vastaan. Hän sai ottelussa myös syöttöpisteen Matias Myttysen tekemään maaliin, joka jäi Suomen 0–5-voittoon päättyneen ottelun ratkaisumaaliksi.


title: Antti Suomela

text: Suomela harrasti myös jalkapalloa omien sanojensa mukaan noin 12–13-vuotiaaksi asti.


title: Merkuriuksen liikepalatsi

text: Merkuriuksen liikepalatsi tai Böckermannin talo on Helsingissä Pohjoisesplanadi 33:ssa sijaitseva kuusikerroksinen liike- ja toimistotalo. Talon rakennuttivat vuosina 1888–1890 kauppias A. F. Böckermann ja rakennusmestari H. W. Nordberg ja talon suunnitteli arkkitehti Selim A. Lindqvist apunaan arkkitehti Elia Heikel. Talo myytiin heti sen valmistuttua vastaperustetulle Mercurius-yhtiölle. Talon kahdesta alimmasta kerroksesta puuttuivat kantavat seinät ja niiden tilalla olivat suuret ikkunapinnat ja punaisesta Hangon graniitista tehdyt kantavat pylväät. Kolmatta kerrosta kiersi takorautainen parveke joka myöhemmin poistettiin. Talon piharakennuksessa oli neljä huoneistoa jotka toimivat aluksi verstaina ja myöhemmin myymälöinä.


title: Merkuriuksen liikepalatsi

text: Taloon asennettiin hissi ja keskuslämmitys ja samalla huoneistokohtaiset uunit purettiin 1930-luvun puolivälissä. Talossa tehtiin laaja peruskorjaus vuonna 1973 arkkitehtitoimisto Antero Pernajan ja N.-H. Sandellin toimiessa suunnittelijana. Talon pääportaikko on säilynyt alkuperäisessä asussa ja talo on nykyisin osa kauppakeskus Kämp Galleriaa.


title: Merkuriuksen liikepalatsi

text: Talossa toimi pitkään kuuluisa Strindbergin taidesalonki. Nykyisin sen tiloissa toimii tunnettu kahvila-ravintola Strindberg.


title: Philmont Scout Ranch

text: Philmont Scout Ranch on karjatila vuoristoisella Cimarronin alueella New Mexicossa. Sen omistaa Boy Scouts of America. Se on leiripaikka, johon saapuu partiolaisia kaikista Yhdysvaltain osavaltioista, ja johon muualtakin maailmasta monet matkustavat vaeltamaan vuoristossa. Matkat voivat kestää 7-12 päivää. Philmontissa on partiolaisille myös muita toimintoja.


title: Novogorsk

text: Novogorsk (Новогорск) on Venäjän treenikeskus, ja se on Venäjän suurin tukikohta maajoukkueitten valmistautuessa kansainvälisiin koitoksiin. Siellä on mahdollisuudet harjoitella monia lajeja esimerkiksi rytmistä voimistelua, koripalloa, lentopalloa, käsipalloa, jousiammuntaa, miekkailua, jalkapalloa, jääkiekkoa, taitoluistelua, ohjaskelkkailua, freestylehiihtoa, curlinga, freestyle painia ja rugbya. Novogorsk sijaitsee Moskovan esikaupunkialueella Himkin kaupuginosassa, jota kauneutensa vuoksi kutsutaankin "Venäjän Sveitsiksi". Novogorskissa on myös kuntoutuskeskus, joka toimii urheilijoiden ympärillä. Novogorskissa on myös asuntolat, joissa vanhemmat urheilijat asuvat ympäri vuoden.


title: Urho Ruola

text: Urho August Antero Ruola (10. huhtikuuta 1919 Kustavi – 8. marraskuuta 2006 Benalmádena, Espanja) oli suomalainen rakennusmestari, vuorineuvos ja rakennusalan yrityksen Rakennus-Ruolan perustaja ja pääjohtaja.


title: Urho Ruola

text: Ruolan isä Jalmari Taavetti Ruola oli maanviljelijä ja kalastaja joka omisti Vähä-Ruolan tilan Ruolan kylässä Kustavissa. Urho Ruola kävi ennen sotia teollisuuskoulun valmistuen rakennusmestariksi vuonna 1939. Hän oli sotavuosina viisi vuotta rintamalla ja aloitti siviiliin päästyään rakennusurakoinnin kotikunnassaan Kustavissa yhdessä veljensä rakennusmestari Martti Ruolan (1917–1988) kanssa. Ensimmäinen rakennuskohde oli vuonna 1948 valmistunut Kustavin Isoluodon koulu. Ruolan ja hänen veljensä perustaman "Rakennusliike M. & U. Ruolan", vuodesta 1950 "Rakennustoimisto Ruola Oy" toiminta laajeni pian ensin Saloon ja Turun seudulle ja sitten Lahteen ja Helsingin seudulle. Rakennusyhtiössä Martti Ruola vastasi teknillisestä puolesta ja Urho Ruola keskittyi kaupalliseen puoleen.


title: Urho Ruola

text: Ruolan veljekset aloittivat elementtirakentamisen syksyllä 1957 rakennuskohteena oli Asunto Oy Sepänkulma Turussa. Vuonna 1959 aloitti toimintansa Ruolan Turun Itäharjulle perustama tiettävästi Suomen ensimmäinen rakennuselementtitehdas. Ruola solmi vuonna 1961 tiettävästi Suomen ensimmäisen aluerakennussopimuksen Lahden Möysän alueen rakentamisesta. Ruola rakensi Lahdessa myös 40 prosenttia Mukkulan alueesta. Ruola aloitti aluerakentamisen Turussa vuonna 1965 ja yhtiö rakensi myös Turun kaupunginteatterin vuosina 1961–1962 ja Turun yliopistollisen keskussairaalan 1964–1968. Urho Ruola sai vuonna 1964 kauppaneuvoksen arvon ja vuonna 1977 hänestä tuli vuorineuvos.


title: Urho Ruola

text: Ruolan liikevaihto yli 1974 100 miljoonan markan rajan. Yhtiön nimeksi muuttui vuoden 1976 alusta "Rakennus-Ruola Oy" sen jälkeen kun siihen oli fuusioitu vuonna 1975 ostettu teollisuusneuvos Uno Pikarlan (1899–1976) perustama "Rakennus Oy". Ruola rakensi 1970-luvulla myös ulkomailla muun muassa Saudi-Arabiassa ja Nigeriassa. Rakennus-Ruola oli 1970- ja 1980-luvuilla Suomen kymmenen suurimman rakennusyhtiön joukossa ja yhtiön liikevaihto oli vuonna 1987 900 miljoonaa markkaa. Ruolan yhtiöt olivat rakentamassa muun muassa Lahden suurmäkeä, Päijät-Hämeen keskussairaalaa, Helsingin oopperataloa ja tasavallan presidentin uutta virka-asuntoa Mäntyniemeä.


title: Urho Ruola

text: Vuonna 1982 Urho Ruola ja hänen veljensä Martti Ruola tuomittiin jatketusta veropetoksesta sakkoihin. Veljekset olivat vieneet yrityksensä kirjanpitoon vähennyskelvottomia poliittisia tukimaksuja, poliitikoille, virkamiehille ja finanssisektorin päättäjille kustannettuja matkoja sekä yksityiskäyttöön hankitun veneen ostokulut.


title: Urho Ruola

text: 1990-luvun alun talouslama johti siihen että Ruola-konserni fuusioitiin toiseen suureen turkulaiseen rakennusyhtiöön A. Puolimatka Oy:hyn joka siirtyi sittemmin ruotsalaisomistukseen.


title: Hävikki

text: Hävikki tarkoittaa tavaroiden todellisen määrän ja kirjanpidollisen määrän välistä erotusta. Erotus saattaa johtua esimerkiksi laskuvirheistä, pilaantumisesta tai näpistyksistä. Hävikkiä tulee myös, mikäli tiettyä raaka-ainetta ei oteta tai ei voida ottaa talteen. Päivittäisessä elämässä puhutaan eniten ruokahävikistä ("food waste"). Ruokahävikillä tarkoitetaan kaikkia poisheitettyä ruokaa tai raaka-aineita, joka olisi voitu syödä ennen niiden pilaantumista. Resurssien maksimaalisen tehokasta käyttöä nimitetään resurssitehokkuudeksi ("resource efficiency)".


title: Hävikki

text: Hävikinhallintaan erikoistuneen Checkpoint Systems -yhtiön teettämän The Global Theft Barometerin mukaan Suomessa on tutkituista Euroopan maista suurin myymälähävikki (1,39 %). Raportissa kerrotaan myös, että suurin hävikin aiheuttaja Euroopassa on myymälävarkaus.


title: Brute Force Lobotomy

text: Brute Force Lobotomy on belgialaisen death metal -yhtye Serial Butcherin toinen studioalbumi. Se julkaistiin 18. syyskuuta 2015 levymerkillä Unique Leader Records.


title: Christian Broadcasting Network

text: Christian Broadcasting Network (CBN) on amerikkalainen kristillistä ohjelmaa välittävä tv-yhtiö ja tuottaja.Yrityksen perusti Pat Robertson vuonna 1961 ja sen pääkonttori sijaitsee Virginia Beachissa, Virginiassa. CBN tuottaa ohjelmaa yli 70 kielellä.


title: Christian Broadcasting Network

text: Tv-evankelista Pat Robertson perusti CBN:än  vuonna 1961. Tunnetuimpia ja pisimpään jatkuneita verkon ohjelmia on "The 700 Club", ohjelmaformaatin vanhin edelleen jatkuva sarja. Tv-verkon oma uutisyksikkö, CBN News, tarjoaa uutisia "The 700 Club:iin" ja tuottaa uskonnollisia ajankohtaisohjelmia, kuten "CBN NewsWatchia" ja "Christian World Newsiä." Sen lisäksi se tuottaa tunnin pituisia Robertsonin juontamia vaalinvalvojaisohjelmia presidentinvaalien aikana ABC Familyn lähettämänä, joka lähettää "The 700 Clubia" ja puolentunnin pituista keskusteluohjelmaa "700 Club Interactive". CBN:llä on esittää ohjelmaansa mm. CBN News Channelia myös verkkosivuillaan.


title: Christian Broadcasting Network

text: CBN Asia operoi Operation Blessing International Relief and Development Corporationia (OBI), joka on kansainvälinen uskonnollinen lähetysprojekti. Sillä on kansanvälistä ohjelmatuotantoa, paikallisohjelmia kuten "Solusi" Indonesiassa ja "From Heart to Heart" Thaimaassa; CBN India tuottaa kolmea ohjelmaa, päivittäinen "Ek Nayee Zindagi" hindiksi, vuoroviikkoisin "Nireekshana" teluguksi ja palkintoja voittanut "Samadhan bengaliksi". Sen lisäksi CBN tuottaa "The 700 Club"ia latinalaiselle amerikalle ("Club 700 Hoy") ja brittiyleisölle suunnaattuna ("The 700 Club With Paul and Fiona").


title: Lucid Dawn

text: Lucid Dawn on yhdysvaltalaisen teknisen death metalin yhtyeen Arkaikin tuleva kolmas studioalbumi. Se julkaistaan 30. lokakuuta 2015 levymerkillä Unique Leader Records.


title: CBN

text: CBN voi tarkoittaa ainakin seuraavia asioita:


title: Klaus Eloranta

text: Klaus Olli Johannes Eloranta (24. marraskuuta 1924 Turku – 14. elokuuta 2015 Naantali) oli suomalainen laivanrakennusinsinööri, sotalaivasuunnittelija ja Johtamistaidon Opiston ensimmäinen rehtori.


title: Klaus Eloranta

text: Eloranta valmistui diplomi-insinööriksi 1950. Hän oli Merivoimien palveluksessa suunnittelijana 1949–1959. STK:n koulutusosaston päällikkö hän oli vuosina 1959–1962 ja jälleen Merivoimissa yli-insinöörinä 1962–1970. Vuonna 1970 hän tuli Johtamistaidon opistoon sen ensimmäiseksi rehtoriksi.


title: Eetu Koivistoinen

text: Eetu Koivistoinen (s. 13. heinäkuuta 1995 Tampere) on suomalainen jääkiekkoilija, joka edustaa SM-liigajoukkue Rauman Lukkoa. Hän on pelipaikaltaan keskushyökkääjä.


title: Eetu Koivistoinen

text: Koivistoinen on Espoon Jääklubin kasvatti. Hän pelasi myöhemmät juniorivuotensa kuitenkin pääosin Espoo Bluesissa. Koivistoinen oli kaudella 2009–2010 seuran C-nuorten paras maalintekijä SM-karsinnoissa kymmenellä osumallaan. Kaudella 2010–2011 hän oli joukkueen paras maalintekijä kevään 2011 pudotuspeleissä kahdeksalla osumallaan Teemu Pulkkisen kanssa, kuten myös Bluesin B-nuorten paras maalintekijä pudotuspeleissä seitsemällä osumallaan Samu Öystilän kanssa. Koivistoinen voitti kauden päätteeksi sekä C- että B-nuorten Suomenmestaruuden. Kaudella 2011–2012 hän oli B-nuorten SM-karsinnoissa Bluesin paras maalintekijä ja jakoi sisäisen pistepörssin voiton Felix Westermarckin kanssa tehoilla 8+6=14. Koivistoinen voitti koko B-nuorten SM-sarjan kevään 2012 pudotuspelien maalipörssin 11 osumallaan. Hän voitti kauden päätteeksi SM-hopeaa.


title: Eetu Koivistoinen

text: Koivistoinen voitti kauden 2012–2013 päätteeksi A-nuorten SM-hopeaa. Kaudella 2013–2014 hän nousi Bluesin A-nuorten varakapteeniksi ja voitti kauden päätteeksi Suomenmestaruuden. Kaudeksi 2014–2015 Koivistoinen oli aluksi siirtymässä Kanadan juniorisarjoihin, mutta hän jäi kuitenkin perhekohtaisista syistä Suomeen. Koivistoinen siirtyi kavareidensa houkuttelemana lopulta II-divisioonajoukkue Kirkkonummen Salamoihin. Hän pelasi seuran miesten joukkueessa vain 14 runkosarjaottelua, mutta voitti kuitenkin Salamoiden sisäisen piste- ja maalipörssin tehoilla 18+9=27. Koivistoinen pelasi valtaosan kaudestaan myös seuran A-nuorissa. Hän voitti 22 osumallaan koko A-nuorten Suomi-sarjan karsintasarjan maalipörssin, kuten myös A-nuorten Alueliigan pistepörssin tehtyään yhdeksässä ottelussa hurjat tehot 20+28=48. Koivistoinen ylsi myös A-nuorten Suomi-sarjassa Salamoiden sisäisen piste- ja maalipörssin voittoon tehoilla 22+16=38.


title: Eetu Koivistoinen

text: Koivistoinen harjoitteli kauden 2014–2015 jälkeen Bluesin A-nuorten kanssa, kunnes Mestis-joukkue KeuPa HT:n päävalmentaja Ville Nieminen otti häneen yhteyttä. Koivistoinen siirtyi joukkueeseen kaudeksi 2015–2016 seuran yhteistyöjoukkueen, SM-liigajoukkue Rauman Lukon 1+2-vuotisella sopimuksella kiinnittämänä sopimuspelaajana. Hän teki miesten pääsarjadebyyttinsä Lukossa Mestarien liigan playoff-ottelussa 22. syyskuuta 2015 saksalaista EHC Müncheniä vastaan. Koivistoinen sai ottelussa yhden kahden minuutin jäähyn korkeasta mailasta. Seuraavassa ottelussaan 6. lokakuuta 2015 myös EHC Müncheniä vastaan pelatussa toisessa playoff-ottelussa hän onnistui maalinteossa. SM-liigadebyyttinsä Koivistoinen teki 9. lokakuuta 2015 vieraissa Hämeenlinnan Pallokerhoa vastaan. Hän sai ottelussa jääaikaa 4.47 minuuttia. Hän pelasi Lukon liigajoukkueessa kauden aikana kaikkiaan yhdeksän runkosarjaottelua ilman tehopisteitä ja viisi Mestarien liigan ottelua tehden yhden maalin.


title: Eetu Koivistoinen

text: Koivistoinen pelasi suurimman osan kaudesta 2015–2016 KeuPassa ja oli joukkueen paras maalintekijä ja toiseksi paras pistemies Pasi Kouvalaisen jälkeen tehoilla 18+18=36. Hän voitti myös Mestiksen tulokkaiden piste- ja maalipörssin. Koivistoinen jakoi koko sarjan maalipörssin kahdeksannen sijan Jukureiden Joonas Sammalmaan ja RoKin Olli-Matti Järvelän kanssa. Kevään 2016 pudotuspeleissä hän oli KeuPan paras pistemies ja maalintekijä tehoilla 4+5=9. Helmikuussa 2016 Koivistoinen teki viidessä ottelussa tehot 4+5=9 ja hänet valittiin Mestiksen helmikuun kuukauden tulokaspelaajaksi. Samassa kuussa Lukko käytti hänen sopimuksessaan olleen option ja teki kaksivuotisen jatkosopimuksen Koivistoisen kanssa.


title: Eetu Koivistoinen

text: Kaudella 2016–2017 Koivistoinen avasi pistetilinsä SM-liigassa. Hän teki liigauransa avausmaalin 18. lokakuuta 2016 vieraissa JYPiä vastaan. Kaikkiaan Koivistoisen varsinainen tulokaskausi toi 54 runkosarjaottelussa tehot 4+4=8 ja kuudessa CHL-ottelussa yhden syöttöpisteen. SM-liigakauden jälkeen hän siirtyi vahvistamaan Lukon A-nuoria. Koivistoinen voitti kahdeksalla osumallaan koko A-nuorten SM-liigan pudotuspelien maalipörssin. Hän voitti kauden päätteeksi A-nuorten SM-pronssia. Lokakuussa 2017 Koivistoinen teki Lukon kanssa kaksivuotisen jatkosopimuksen. Kaudella 2017–2018 hän teki SM-liigan runkosarjassa 12 tehopistettä.


title: Eetu Koivistoinen

text: Koivistoinen pelasi alle 18-vuotiaiden Ivan Hlinkan muistoturnauksessa vuonna 2012, joilloin hän voitti hopeaa. Yhteensä Koivistoinen on pelannut 37 poikien maaottelua. Hän on toiminut Suomen alle 16-vuotiaiden maajoukkueen kapteenina.


title: Eetu Koivistoinen

text: Koivistoisen isä Tommi Koivistoinen pelasi jalkapalloa muun muassa FC Jazzin riveissä ja voitti Veikkausliiga-kaudella 1993 Suomen-mestaruuden.


title: Matkaaja

text: Matkaaja Ky oli suomalainen vuonna 1967 perustettu matkailuvaunujen ja -autojen valmistaja. Vuosina 1967–1992 se rakensi yhteensä noin 6 000 matkailuvaunua ja 1 500 matkailuautoa tuotemerkeillä "Matkaaja, Resenär" ja "Pallas".